Avis juridique important

|

31982L0057

Οδηγία 82/57/EOK της Επιτροπής της 17ης Δεκεμβρίου 1981 περί καθορισμού ορισμένων διατάξεων εφαρμογής της οδηγίας 79/695/EOK του Συμβουλίου περί εναρμονίσεως των διαδικασιών θέσεως σέ ελεύθερη κυκλοφορία εμπορευμάτων

Επίσημη Εφημερίδα αριθ. L 028 της 05/02/1982 σ. 0038 - 0046 Ισπανική ειδική έκδοση: Κεφάλαιο 02 τόμος 9 σ. 0052  Πορτογαλική ειδική έκδοση : Κεφάλαιο 02 τόμος 9 σ. 0052

***** ΕΠΙΤΡΟΠΗ  ΟΔΗΓΙΑ ΤΗΣ ΕΠΙΤΡΟΠΗΣ  της 17ης Δεκεμβρίου 1981  περί καθορισμού ορισμένων διατάξεων εφαρμογής της οδηγίας 79/695/ΕΟΚ του Συμβουλίου περί εναρμονίσεως των διαδικασιών θέσεως σε ελεύθερη κυκλοφορία εμπορευμάτων  (82/57/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  την οδηγία 79/695/ΕΟΚ του Συμβουλίου της 24ης Ιουλίου 1979 περί εναρμονίσεως των διαδικασιών θέσεως σε ελεύθερη κυκλοφορία εμπορευμάτων (1), και ιδίως το άρθρο 26 παράγραφος 1,  Εκτιμώντας:  ότι, για τον ακριβή προσδιορισμό των υποχρεώσεων στις οποίες υποβάλλεται το πρόσωπο που συμπληρώνει τη διασάφηση θέσεως σε ελεύθερη κυκλοφορία κατ' εφαρμογή του άρθρου 3 της οδηγίας 79/695/ΕΟΚ πρέπει να προσδιορισθούν οι ενδείξεις που θα διαλαμβάνει η εν λόγω διασάφηση, καθώς και τα δικαιολογητικά τα οποία πρέπει να επισυνάπτονται στην τελευταία·  ότι η αναγραφή των εν λόγω ενδείξεων και η προσκόμιση των εν λόγω δικαιολογητικών αποτελούν, σύμφωνα με τις διατάξεις του άρθρου 6 παράγραφος 1 της ανωτέρω οδηγίας. Η παράγραφος 2 του άρθρου αυτού προβλέπει πάντως, τη δυνατότητα για την τελωνειακή υπηρεσία κατόπιν αιτήσεως του διασαφηστού και για λόγους που κρίνονται βάσιμοι από την εν λόγω υπηρεσία, να εξαιρέσει από την υποχρέωση αυτή και να δεχθεί ελλιπή διασάφηση υπό ορισμένους όρους· ότι, συνεπώς, πρέπει να αναγράφονται οι ενδείξεις και τα δικαιολογητικά, που είναι οπωσδήποτε απαραίτητα για την αποδοχή της διασαφήσεως και να ορίζονται οι προθεσμίες μέσα στις οποίες πρέπει να συμπληρωθεί η διασάφηση·  ότι, η μη μεταγενέστερη αναγραφή ενδείξεως ή προσκόμιση δικαιολογητικών που λείπουν κατά το χρόνο αποδοχής της διασαφήσεως μπορεί να έχει επιπτώσεις στο ποσό των εισαγωγικών δασμών που επιβάλλονται στα εμπορεύματα στα οποία αναφέρεται· ότι, προς τούτο, πρέπει να προσδιορισθούν ακριβείς κανόνες που θα εξασφαλίζουν ορθή εφαρμογή της κοινοτικής τελωνειακής νομοθεσίας καθώς καί, ενδεχομένως, την πληρωμή των δασμών που είναι απαιτητοί για το εν λόγω εμπόρευμα·  ότι, για την καλύτερη εξασφάλιση του ορθού προσδιορισμού των εισαγωγικών δασμών, είναι ανάγκη να καθορισθούν πρακτικοί και ομοιόμορφοι τρόποι όσον αφορά την προηγούμενη εξέταση των εμπορευμάτων και τη λήψη δειγμάτων από τον ενδιαφερόμενο· ότι, το ίδιο ισχύει, όσον αφορά την εξέταση των εμπορευμάτων και τη λήψη δειγμάτων που ενεργείται από τις αρμόδιες αρχές μετά την αποδοχή της διασαφήσεως· ότι, στην τελευταία αυτή περίπτωση, πρέπει ιδίως να προβλεφθούν μέτρα κατάλληλα να επανορθώσουν ενδεχόμενη άρνηση του διασαφηστού να παραστεί κατά την εν λόγω εξέταση και λήψη δειγμάτων, οσάκις του το ζητεί η τελωνειακή υπηρεσία για την τακτοποίηση της εκκρεμότητος·  ότι, πρέπει να καθορισθούν τα μέτρα που πρόκειται να λαμβάνονται από τις αρμόδιες αρχές για τη ρύθμιση της καταστάσεως των εμπορευμάτων οσάκις η άδεια παραλαβής δεν κατέστη δυνατόν να εκδοθεί για λόγους που αναφέρονται στο άρθρο 15 παράγραφος 1 περιπτώσεις β ή γ της οδηγίας αριθ. 79/695/(ΕΟΚ) ·  ότι, οι διατάξεις της παρούσης οδηγίας εφαρμόζονται με την επιφύλαξη του κανονισμού (ΕΟΚ) αριθ. 1736/75 του Συμβουλίου της 24ης Ιουνίου 1975 περί των στατιστικών του εξωτερικού εμπορίου της Κοινότητος και του εμπορίου μεταξύ των Κρατών μελών αυτής (1)·  ότι οι διατάξεις της παρούσης οδηγίας είναι σύμφωνες με τη γνώμη της Επιτροπής Γενικής Τελωνειακής Νομοθεσίας,  ΕΞΕΔΟΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Η παρούσα οδηγία θεσπίζει ορισμένες διατάξεις εφαρμογής των άρθρων 3 και 4, του άρθρου 6, του άρθρου 9, παράγραφοι 1, 4 και 5, του άρθρου 10, παράγραφος 1 των άρθρων 13 και 14 και του άρθρου 15, παράγραφος 1 της οδηγίας 79/695/ΕΟΚ, αποκαλούμενη στο εξής «βασική οδηγία»  ΤΙΤΛΟΣ Ι  ΠΕΡΙΕΧΟΜΕΝΟ ΤΗΣ ΔΙΑΣΑΦΗΣΕΩΣ ΘΕΣΕΩΣ ΣΕ ΕΛΕΥΘΕΡΗ ΚΥΚΛΟΦΟΡΙΑ  Α. Ενδείξεις της διασαφήσεως  Άρθρο 2  1. Οι ενδείξεις οι αναφερόμενες στο άρθρο 3 παράγραφος 1 της βασικής οδηγίας, που πρέπει να διαλαμβάνονται στη διασάφηση είναι οι ακόλουθες:  α) το όνομα και η διεύθυνση του διασαφιστού καί, αν ενεργεί για λογαριασμό άλλου, η νομική σχέση της μεσολαβήσεώς του, εφόσον η ένδειξη αυτή είναι απαραίτητη για τον καθορισμό του προσώπου που υποχρεούται στην πληρωμή, ενδεχομένως, της τελωνειακής οφειλής·  β) το όνομα και η διεύθυνση του παραλήπτη των εμπορευμάτων, όταν πρόκειται για διαφορετικό πρόσωπο από τον διασαφηστή·  γ) για τα εμπορεύματα που διασαφίζονται προς ελεύθερη κυκλοφορία σε τελωνείο στο οποίο είχαν αποτελέσει αντικείμενο του δηλωτικού που αναφέρεται στο άρθρο 3 της οδηγίας 68/312/ΕΟΚ του Συμβουλίου της 30ής Ιουλίου 1968 περί εναρμονίσεως των νομοθετικών, κανονιστικών και διοικητικών διατάξεων των σχετικών με την προσκόμιση στο τελωνείο εμπορευμάτων αφικνουμένων στο τελωνειακό έδαφος της Κοινότητος και με την προσωρινή εναποθήκευση των εμπορευμάτων αυτών (2), η αναφορά στο εν λόγω δηλωτικό, εκτός αν η τελωνειακή υπηρεσία έχει επιφορτισθεί να προβαίνει η ίδια στην αναφορά αυτή·  δ) για τα εμπορεύματα τα οποία δεν αναφέρονται στο δηλωτικό που μνημονεύεται ανωτέρω στην περίπτωση γ και τα οποία διασαφίζονται για ελεύθερη κυκλοφορία:  - χωρίς να έχουν τεθεί εκ των προτέρων υπό ένα άλλο τελωνειακό καθεστώς, οι πληροφορίες που είναι αναγκαίες για τη διαπίστωση του μέσου μεταφοράς με το οποίο έφθασαν στο τελωνείο,  - αφού είχαν τεθεί υπό ένα άλλο τελωνειακό καθεστώς, οι ενδείξεις που είναι αναγκαίες για την αφορά στο καθεστώς αυτό·  ε) ο αριθμός, το είδος, τα σημεία και οι αριθμοί των δεμάτων που περιέχουν τα διασαφιζόμενα εμπορεύματα ή, αν πρόκειται για εμπορεύματα που δεν είναι συσκευασμένα, ο αριθμός των ειδών που αποτελούν αντικείμενο της διασαφήσεως ή η ένδειξη «χύμα», ανάλογα με την περίπτωση, καθώς και οι ενδείξεις που είναι αναγκαίες για την εξακρίβωση των μη συσκευασμένων αυτών εμπορευμάτων·  ζ) ο τόπος όπου βρίσκονται τα διασαφιζόμενα εμπορεύματα, εφόσον η τελωνειακή υπηρεσία το κρίνει απαραίτητο·  η) η δασμολογική κλάση ή διάκριση στις οποίες υπάγονται τα εμπορεύματα σύμφωνα με την ονοματολογία του Κοινού Δασμολογίου, καθώς και περιγραφή των εν λόγω εμπορευμάτων, ανάλογα με τις ειδικότερες διακρίσεις της ονοματολογίας αυτής ή σύμφωνα με επαρκώς ακριβείς όρους, για να μπορεί η τελωνειακή υπηρεσία να προσδιορίσει αμέσως και χωρίς αμφιβολία ότι αντιστοιχούν ακριβώς με τη διασαφιζόμενη δασμολογική κλάση ή διάκριση·  θ) όταν πρόκειται για εμπορεύματα που υπόκεινται σε δασμούς κατ' αξίαν η δασμολογητέα τους αξία που προσδιορίζεται σύμφωνα με τις ισχύουσες κοινοτικές διατάξεις· καθώς και ενδεχομένως, τα ποσοτικά στοιχεία που είναι απαραίτητα για τον προσδιορισμό της αξίας αυτής·  ι) όταν πρόκειται για εμπορεύματα που υπόκεινται σε δασμούς κατ' είδος, τα συμπληρωματικά ποσοτικά στοιχεία και χαρακτηριστικά που είναι ενδεχομένως αναγκαία για την επιβολή των δασμών αυτών·  κ) όταν πρόκειται για εμπορεύματα που υπόκεινται σε δασμούς κατ' αξίαν με ελάχιστο ή μέγιστο όριο εισπράξεως, που βασίζεται σε ειδικά στοιχεία, το σύνολο των ενδείξεων που αναφέρονται στις περιπτώσεις θ και ι·  λ) η χώρα προελεύσεως των εμπορευμάτων, κατά την έννοια του άρθρου 10 του κανονισμού (ΕΟΚ) αριθ. 1736/75, και η χώρα καταγωγής τους κατά την έννοια του κανονισμού (ΕΟΚ) αριθ. 802/68 του Συμβουλίου της 27ης Ιουνίου 1968 περί του κοινού ορισμού της εννοίας της καταγωγής των εμπορευμάτων (3) ή, όταν πρόκειται για εμπορεύματα για τα οποία ζητείται το ευεργέτημα προτιμησιακής μεταχειρίσεως λόγω της καταγωγής τους, κατά την έννοια των κοινοτικών ή συμβατικών διατάξεων που προβλέπουν την προτιμησιακή αυτή μεταχείριση·  μ) ο αριθμός που προηγείται του ή των γραμμάτων που προσδιορίζουν τη χώρα εκδόσεως, καθώς και η ημερομηνία εκδόσεως του πιστοποιητικού εισαγωγής ή προκαθορισμού που προσκομίζεται σύμφωνα με τις διατάξεις που ισχύουν στον τομέα της κοινής γεωργικής πολιτικής·  ν) οποιεσδήποτε άλλες αναγκαίες πληροφορίες για την εφαρμογή των διατάξεων που διέπουν τη θέση σε ελεύθερη κυκλοφορία των εμπορευμάτων που αποτελούν αντικείμενο της διασαφήσεως.  2. Εκτός από τις ενδείξεις που αναφέρονται στην παράγραφο 1, τα Κράτη μέλη δύνανται να αξιώνουν όπως η διασάφηση περιλαμβάνει επίσης:  α) το όνομα και τη διεύθυνση του αποστολέως των εμπορευμάτων·  β) το ποσοστό των εισαγωγικών δασμών που αφορούν το διασαφιζόμενο εμπόρευμα·  γ) ενδεικτικά, το ποσό των εισαγωγικών δασμών όπως υπολογίσθηκε από το διασαφιστή.  3. Όταν ένα Κράτος μέλος δεν εφαρμόζει τις διατάξεις του άρθρου 17 εδάφιο β της βασικής οδηγίας και τα αναφερόμενα εμπορεύματα τυγχάνουν του ευεργετήματος, είτε της κατ' αποκοπήν δασμολογήσεως, είτε της ατελείας των εισαγωγικών δασμών, οι ενδείξεις που αναφέρονται στην περίπτωση η της παραγράφου 1 μπορούν να απεικονίζονται υπό απλουστευμένη μορφή.  Εξάλλου, όταν πρόκειται για εμπορεύματα τα οποία τυγχάνουν του ευεργετήματος ατελείας εισαγωγικών δασμών, οι ενδείξεις που αναφέρονται στις περιπτώσεις θ, ι, κ και λ της παραγράφου 1 δεν είναι απαραίτητες, εκτός αν η τελωνειακή υπηρεσία κρίνει ότι είναι αναγκαίο για την εφαρμογή των διατάξεων που διέπουν τη θέση σε ελεύθερη κυκλοφορία των εν λόγω εμπορευμάτων.  Β. Δικαιολογητικά που πρέπει να επισυνάπτονται στη διασάφηση  Άρθρο 3  1. Τα δικαιολογητικά που αναφέρονται στο άρθρο 3 παράγραφος 2 της βασικής οδηγίας και που πρέπει να προσκομίζονται προς υποστήριξη της διασαφήσεως είναι τα ακόλουθα:  α) το τιμολόγιο με βάση το οποίο δηλώνεται η δασμολογητέα αξία των διασαφιζομένων εμπορευμάτων, όπως αυτή πρέπει να παρουσιάζεται κατ' εφαρμογή του κανονισμού (ΕΟΚ) αριθ. 1496/80 της Επιτροπής, της 11ης Ιουνίου 1980, περί της δηλώσεως των στοιχείων για τον καθορισμό της δασμολογητέας αξίας και την προσκόμιση των σχετικών εγγράφων (1)·  β) όταν απαιτείται με βάση τον κανονισμό (ΕΟΚ) αριθ. 1496/80, η δήλωση των στοιχείων για τον καθορισμό της δασμολογητέας αξίας των διασαφιζομένων εμπορευμάτων που ενεργείται υπό τους όρους που καθορίζονται στον εν λόγω κανονισμό·  γ) τα αναγκαία δικαιολογητικά για την εφαρμογή προτιμησιακού δασμολογικού καθεστώτος ή κάθε άλλου μέτρου που επιβάλλει παρέκκλιση από το καθεστώς του κοινού δικαίου που εφαρμόζεται για τα διασαφιζόμενα εμπορεύματα·  δ) οποιαδήποτε άλλα αναγκαία έγγραφα για την εφαρμογή των διατάξεων που διέπουν τη θέση σε ελεύθερη κυκλοφορία των διασαφιζομένων εμπορευμάτων.  2. Όταν το κρίνει αναγκαίο, η τελωνειακή υπηρεσία μπορεί να αξιώνει, κατά την κατάθεση της διασαφήσεως, την προσκόμιση των εγγράφων μεταφοράς ή ανάλογα με την περίπτωση των εγγράφων που αφορούν το προηγούμενο τελωνειακό καθεστώς.  Μπορεί ακόμη να αξιώνει, όταν το ίδιο εμπόρευμα παρουσιάζεται σε πολλά δέματα, την εμφάνιση καταλόγου των δεμάτων ή ισοδύναμου δικαιολογητικού που να αναφέρει το περιεχόμενο εκάστου δέματος.  3. Όταν ένα Κράτος μέλος δεν εφαρμόζει τις διατάξεις του άρθρου 17 εδάφιο β της βασικής οδηγίας και τα σχετικά εμπορεύματα τυγχάνουν του ευεργετήματος, είτε κατ' αποκοπήν δασμολογήσεως, είτε ατελείας εισαγωγικών δασμών, τα δικαιολογητικά που αναφέρονται στις περιπτώσεις β και γ της παραγράφου 1 δύναται να μην απαιτούνται.  Εξάλλου, όταν πρόκειται για εμπορεύματα που τυγχάνουν του ευεργετήματος ατελείας εισαγωγικών δασμών, τα δικαιολογητικά που αναφέρονται στην περίπτωση α της παραγράφου 1 δύναται να μην απαιτούνται, εκτός αν η τελωνειακή υπηρεσία το κρίνει αναγκαίο για την εφαρμογή των διατάξεων που διέπουν τη θέση σε ελεύθερη κυκλοφορία των εν λόγω εμπορευμάτων.  4. Τα δικαιολογητικά που προσκομίζονται προς υποστήριξη της διασαφήσεως πρέπει να φυλάσσονται από την τελωνειακή υπηρεσία, εκτός αν ορίζεται διαφορετικά ή αν μπορούν να χρησιμοποιηθούν από το διασαφιστή για άλλες πράξεις. Στην τελευταία αυτή περίπτωση η τελωνειακή υπηρεσία λαμβάνει όλα τα μέτρα ώστε τα εν λόγω δικαιολογητικά να μη μπορούν να χρησιμοποιηθούν μεταγενέστερα, παρά μόνο για την ποσότητα ή την αξία για την οποία εξακολουθούν να ισχύουν.  Γ. Εξέταση των εμπορευμάτων και λήψη δειγμάτων πριν από την κατάθεση της διασαφήσεως  Άρθρο 4  1. Η εξέταση των εμπορευμάτων και η λήψη δειγμάτων που προβλέπονται στο άρθρο 4 της βασικής οδηγίας δεν μπορούν να γίνουν παρά μόνον με την άδεια της τελωνειακής υπηρεσίας. Η άδεια αυτή χορηγείται κατόπιν αιτήσεως του ενδιαφερομένου.  2. Η εξέταση των εμπορευμάτων επιτρέπεται κατόπιν προφορικής αιτήσεως του ενδιαφερομένου, εκτός αν η τελωνειακή υπηρεσία, λόγω των περιστάσεων, κρίνει αναγκαία την κατάθεση γραπτής αιτήσεως.  Η λήψη δειγμάτων δεν μπορεί να επιτραπεί παρά μόνον κατόπιν γραπτής αιτήσεως του ενδιαφερομένου.  3. Οι γραπτές αιτήσεις που αναφέρονται στην παράγραφο 2 πρέπει να κατατίθενται, υπογεγραμμένες από τον ενδιαφερόμενο, στο αρμόδιο τελωνείο. Πρέπει να περιέχουν τις ακόλουθες ενδείξεις:  - ονομα και διεύθυνση του αιτούντος,  - τον τόπο όπου βρίσκονται τα εμπορεύματα,  - τον αριθμό του δηλωτικού, εκτός από τις περιπτώσεις κατά τις οποίες η τελωνειακή υπηρεσία έχει επιφορτισθεί να αναγράφει η ίδια την ένδειξη αυτή ή αναφορά στο προηγούμενο τελωνειακό καθεστώς, ή ακόμη πληροφοριακών στοιχείων προσδιορισμού του μέσου μεταφοράς στο οποίο βρίσκονται τα εμπορεύματα,  - οποιεσδήποτε άλλες πληροφορίες που είναι αναγκαίες για την εξακρίβωση των εμπορευμάτων.  Η τελωνειακή υπηρεσία παρέχει την έγκρισή της στην αίτηση του ενδιαφερομένου. Όταν η αίτηση αυτή σχετίζεται με τη λήψη δειγμάτων, η ως άνω υπηρεσία καθορίζει τις ποσότητες των εμπορευμάτων που πρέπει να ληφθούν.  4. Η προκαταρκτική εξέταση των εμπορευμάτων και η λήψη δειγμάτων γίνονται υπό την επίβλεψη της τελωνειακής υπηρεσίας που καθορίζει τον τρόπο ενεργείας λαμβανομένου υπόψη του κατά περίπτωση είδους.  Η αποσυσκευασία, το ζύγισμα, η επανασυσκευασία και οποιεσδήποτε άλλες ενέργειες επί των εμπορευμάτων γίνονται υπό την ευθύνη και με δαπάνες του ενδιαφερομένου. Τα τυχόν έξοδα αναλύσεως βαρύνουν ομοίως τον τελευταίο.  5. Όταν τα ληφθέντα δείγματα δεν καλύπτονται μεταγενέστερα από διασάφηση για θέση σε ελεύθερη κυκλοφορία των εμπορευμάτων στα οποία αναφέρονται, οι εισαγωγικοί δασμοί στους οποίους ενδεχομένως υπόκεινται, υπολογίζονται σύμφωνα με τα στοιχεία που αναφέρονται στη γραπτή αίτηση που διαλαμβάνεται στην παράγραφο 2 και σύμφωνα με το ποσοστό που ισχύει κατά την ημερομηνία αποδοχής της αιτήσεως αυτής.  Δ. Ελλιπείς διασαφήσεις  Άρθρο 5  Οι διασαφήσεις τις οποίες η τελωνειακή υπηρεσία δύναται με βάση το άρθρο 6 παράγραφος 2 της βασικής οδηγίας να αποδέχεται χωρίς να αναγράφονται σ' αυτές ορισμένες από τις ενδείξεις που απαριθούνται στο άρθρο 2, πρέπει τουλάχιστον να περιλαμβάνουν τις ενδείξεις που διαλαμβάνονται στο ως άνω άρθρο 2 παράγραφος 1 περιπτώσεις α, γ, δ και ε καθώς καί:  - την περιγραφή των εμπορευμάτων με επαρκώς ακριβείες όρους ώστε να δύναται η τελωνειακή υπηρεσία να προσδιορίζει αμέσως και χωρίς αμφιβολία τη δασμολογική κλάση ή τη διάκριση στις οποίες υπάγονται,  - προκειμένου περί εμπορευμάτων υποκειμένων σε δασμούς κατ' αξίαν τη δασμολογητέα τους αξία ή οσάκις διαπιστώνεται ότι ο διασαφιστής δεν είναι σε θέση να δηλώσει την αξία αυτή, μία προσωρινή ένδειξη αξίας που θα εθεωρείτο ως αποδεκτή από την τελωνειακή υπηρεσία, λαμβανομένων υπόψη των στοιχείων που διαθέτει ο διασαφιστής,  - οποιαδήποτε άλλα στοιχεία που θεωρούνται αναγκαία από την τελωνειακή υπηρεσία για την εξακρίβωση των εμπορευμάτων, για την εφαρμογή των διατάξεων που διέπουν τη θέση σε ελεύθερη κυκλοφορία, καθώς και για τον καθορισμό της ασφαλείας από την παροχή της οποίας εξαρτάται η έκδοση της αδείας παραλαβής εμπορευμάτων.  Άρθρο 6  1. Οι διασαφήσεις τις οποίες η τελωνειακή υπηρεσία δύναται, σύμφωνα με το άρθρο 6 παράγραφος 2 της βασικής οδηγίας, να αποδέχεται χωρίς να επισυνάπτονται σ' αυτές ορισμένα από τα δικαιολογητικά που απαριθούνται στο άρθρο 3, πρέπει τουλάχιστον να συνοδεύονται από εκείνα τα δικαιολογητικά, από την προσκόμιση των οποίων εξαρτάται η θέση σε ελεύθερη κυκλοφορία των εμπορευμάτων στα οποία αναφέρονται.  2. Κατά παρέκκλιση των διατάξεων της παραγράφου 1, η διασάφηση στην οποία δεν επισυνάπτεται ένα εκ των δικαιολογητικών από την προσκόμιση των οποίων εξαρτάται η θέση σε ελεύθερη κυκλοφορία των εμπορευμάτων, δύναται να γίνει αποδεκτή εφόσον διαπιστωθεί, κατά τρόπο που ικανοποιεί την τελωνειακή υπηρεσία:  α) ότι, το εν λόγω δικαιολογητικό υπάρχει και εξακολουθεί να ισχύει·  β) ότι, λόγω περιστάσεων ανεξαρτήτων της θελήσεως του διασαφιστού το δικαιολογητικό αυτό δεν κατέστη δυνατό να επισυναφθεί στη διασάφηση·  γ) ότι, οποιαδήποτε καθυστέρηση στην αποδοχή της διασαφήσεως θα παρεμπόδιζε τη θέση σε ελεύθερη κυκλοφορία των εμπορευμάτων ή θα είχε σαν συνέπεια την υπαγωγή τους σε υψηλότερο ποσοστό εισαγωγικών δασμών.  Τα στοιχεία που αναφέρονται στα ελλίποντα δικαιολογητικά πρέπει οπωσδήποτε να μνημονεύονται επί της διασαφήσεως. Άρθρο 7  1. Με την επιφύλαξη των κοινοτικών διατάξεων για την δασμολογητέα αξία η προθεσμία που παρέχει η τελωνειακή υπηρεσία στον διασαφιστή για τη συμπλήρωση των ενδείξεων ή δικαιολογητικών που λείπουν κατά την αποδοχή της διασαφήσεως δεν δύναται να υπερβαίνει τον ένα μήνα από την ημερομηνία της αποδοχής της διασαφήσεως.  Πάντως, όταν πρόκειται για δικαιολογητικό από την προσκόμιση του οποίου εξαρτάται η εφαρμογή εισαγωγικού δασμού μειωμένου ή μηδέν, και εφόσον η τελωνειακή υπηρεσία έχει βάσιμους λόγους να πιστεύει ότι τα εμπορεύματα στα οποία αναφέρεται η ελλιπής διασάφηση δύνανται πράγματι να τύχουν του ευεργετήματος του μειωμένου ή μηδέν δασμού, δύναται να χορηγηθεί συμπληρωματική προθεσμία, κατόπιν αιτήσεως του δηλούντος, για την προσκόμιση του δικαιολογητικού αυτού. Η συμπληρωματική αυτή προθεσμία δεν δύναται να υπερβαίνει τους τρείς μήνες.  2. Όταν ένας εισαγωγικός δασμός, μειωμένος ή μηδέν εφαρμόζεται μόνο στην περίπτωση που εμπορεύματα τίθενται σε ελεύθερη κυκλοφορία εντός ορισμένων δασμολογικών ποσοστώσεων και οροφών, ο καταλογισμός εντός των εγκεκριμένων ορίων δεν δύναται να γίνει παρά κατά την στιγμή της πραγματικής προσκομίσεως του δικαιολογητικού από το οποίο εξαρτάται η παραχώρηση του μειωμένου ή μηδέν αυτού δασμού, και η οποία προσκόμιση όμως πρέπει οπωσδήποτε να πραγματοποιηθεί:  - προ της ημερομηνίας κατά την οποία λαμβάνεται κοινοτικό μέτρο επαναφοράς των κανονικών εισαγωγικών δασμών, εφ' οσον πρόκειται για δασμολογική οροφή,  - και οπωσδήποτε προ της καλύψεως των προβλεφθέντων περιθωρίων, εφ' οσον πρόκειται για δασμολογικές ποσοστώσεις.  3. Με την επιφύλαξη των παραγράφων 1 και 2, το δικαιολογητικό από την προσκόμιση του οποίου εξαρτάται η παραχώρηση του μειωμένου εισαγωγικού δασμού ή δασμού μηδέν δύναται να προσκομίζεται μετά την ημερομηνία εκπνοής της περιόδου για την οποία αυτός ο μειωμένος ή μηδέν εισαγωγικός δασμός είχε καθορισθεί εφ' οσον η διασάφηση η σχετική με τα εν λόγω προϊόντα είχε γίνει αποδεκτή προ της ημερομηνίας αυτής.  Άρθρο 8  1. Η αποδοχή από την τελωνειακή υπηρεσία ελλιπούς διασαφήσεως δεν δύναται να έχει σαν αποτέλεσμα την παρεμπόδιση ή καθυστέρηση στην έκδοση αδείας παραλαβής των εμπορευμάτων που αναφέρονται στη διασάφηση αυτή, εφόσον βέβαια τίποτα δεν αντιτίθεται στην έκδοση αυτή. Με την επιφύλαξη των διατάξεων του άρθρου 20, η παράδοση των εμπορευμάτων ενεργείται σύμφωνα με τους όρους που καθορίζονται στις επόμενες παραγράφους 2 μέχρι 5.  2. Όταν η μεταγενέστερη συμπλήρωση ενδείξεως της διασαφήσεως ή προσκόμιση δικαιολογητικού που λείπει κατά τον χρόνο αποδοχής της δεν δύναται να έχει καμιά επίδραση στο ποσό των εισαγωγικών δασμών που ισχύουν για τα εμπορεύματα στα οποία αναφέρεται η διασάφηση, η τελωνειακή υπηρεσία προβαίνει αμέσως στη βεβαίωση του ποσού των δασμών αυτών, όπως προσδιορίζεται υπό κανονικές συνθήκες.  3. Όταν κατ' εφαρμογή των διατάξεων του άρθρου 5, η διασάφηση φέρει προσωρινή ένδειξη αξίας, η τελωνειακή υπηρεσία:  - προβαίνει στην άμεση βεβαίωση του ποσού των εισαγωγικών δασμών που υπολογίζονται με βάση την ένδειξη αυτή,  - απαιτεί, ενδεχομένως, την παροχή επαρκούς ασφαλείας για την κάλυψη της διαφοράς μεταξύ του ποσού αυτού και εκείνου στο οποίο τα εμπορεύματα είναι δυνατόν να υποβληθούν τελικά.  4. Όταν, στις άλλες περιπτώσεις, εκτός από εκείνες που αναφέρονται στην παράγραφο 3, η μεταγενέστερη συμπλήρωση ενδείξεως της διασαφήσεως ή προσκόμιση δικαιολογητικού που λείπουν κατά το χρόνο αποδοχής της, μπορεί να έχει επίδραση στο ποσό των εισαγωγικών δασμών που ισχύει για τα εμπορεύματα στα οποία αναφέρεται η διασάφηση αυτή:  α) αν η μεταγενέστερη συμπλήρωση της ενδείξεως ή προσκόμιση του δικαιολογητικού που λείπουν μπορεί να έχει σαν συνέπεια την επιβολή εισαγωγικού δασμού με μειωμένο ποσοστό, η τελωνειακή υπηρεσία:  - προβαίνει στην άμεση βεβαίωση του ποσού των εισαγωγικών δασμών που υπολογίζονται σύμφωνα με το μειωμένο ποσοστό,  - απαιτεί την παροχή ασφαλείας που θα καλύπτει την διαφορά μεταξύ του ποσού αυτού και εκείνου που θα προέκυπτε από την επιβολή στα εν λόγω εμπορεύματα εισαγωγικών δασμών, υπολογιζομένων σύμφωνα με το κανονικό ποσοστό·  β) αν η μεταγενέστερη συμπλήρωση ενδείξεως ή προσκόμιση δικαιολογητικού που λείπουν μπορεί να έχει σαν συνέπεια την υπαγωγή των εμπορευμάτων στο ευεργέτημα πλήρους απαλλαγής από τους εισαγωγικούς δασμούς, η τελωνειακή υπηρεσία απαιτεί την παροχή ασφαλείας που καλύπτει την ενδεχόμενη είσπραξη του ποσού των εισαγωγικών δασμών, υπολογιζομένων σύμφωνα με το κανονικό ποσοστό.  5. Με την επιφύλαξη τροποποιήσεων που θα γινόταν δεκτές μεταγενέστερα, κατά τη διαδικασία κυρίως του προσδιορισμού της δασμολογητέας αξίας, τα Κράτη μέλη δύνανται να προβλέπουν ότι ο διασαφιστής έχει την ευχέρεια, αντί για παροχή ασφαλείας που αναφέρεται στην παράγραφο 3 δεύτερη περίπτωση και στην παράγραφο 4 περίπτωση α δεύτερη υποπερίπτωση και περίπτωση β να ζητά άμεση εφαρμογή του ποσού των δασμών στους οποίους τα εμπορεύματα είναι δυνατόν να υποβληθούν τελικά. Άρθρο 9  Αν με την εκπνοή της αναφερομένης στο άρθρο 7 προθεσμίας, ο διασαφιστής δεν προσκόμισε τα απαραίτητα στοιχεία για τον οριστικό καθορισμό της αξίας των εμπορευμάτων ή δεν συμπλήρωσε τις ενδείξεις ή δεν προσκόμισε τα δικαιολογητικά που λείπουν, η τελωνειακή υπηρεσία προβαίνει αμέσως στη βεβαίωση, ως εισαγωγικών δασμών επί των εν λόγω εμπορευμάτων, του ποσού της ασφαλείας που είχε παρασχεθεί σύμφωνα με τις διατάξεις του άρθρου 8 παράγραφος 3 δεύτερη υποπερίπτωση ή παράγραφος 4 περίπτωση α δεύτερη υποπερίπτωση και περίπτωση β.  ΤΙΤΛΟΣ ΙΙ  ΕΛΕΓΧΟΣ ΤΗΣ ΔΙΑΣΑΦΗΣΕΩΣ ΓΙΑ ΘΕΣΗ ΣΕ ΕΛΕΥΘΕΡΗ ΚΥΚΛΟΦΟΡΙΑ  Α. Έλεγχος δικαιολογητικών  Άρθρο 10  Με την επιφύλαξη της εξετάσεως που πραγματοποιεί πριν από την αποδοχή της διασαφήσεως για να πεισθεί ότι δεν υπάρχει τίποτα που αντιβαίνει στην αποδοχή αυτή, η τελωνειακή υπηρεσία προβαίνει, εφόσον το κρίνει επιβεβλημένο, στην επαλήθευση της διασαφήσεως και των δικαιολογητικών που επισυνάπτονται σε αυτήν, προκειμένου να βεβαιωθεί ιδίως ότι οι ενδείξεις που περιλαμβάνονται στα τελευταία αυτά αντιστοιχούν απόλυτα με τις ενδείξεις της διασαφήσεως.  Β. Εξέταση των εμπορευμάτων  Άρθρο 11  Όταν η τελωνειακή υπηρεσία αποφασίζει να εξετάσει μέρος μόνο των διασαφιζομένων εμπορευμάτων, υποδεικνύει στον διασαφιστή ή στον εκπρόσωπό του, τα εμπορεύματα που θέλει να εξετάσει, χωρίς αυτός να δύναται να αντιταχθεί στην επιλογή αυτή.  Τα αποτελέσματα της μερικής εξετάσεως καλύπτουν το σύνολο των εμπορευμάτων που αποτελούν το αντικείμενο της διασαφήσεως. Πάντως ο διασαφιστής δύναται να ζητήσει συμπληρωματική εξέταση των εμπορευμάτων, αν πιστεύει ότι τα αποτελέσματα της μερικής εξετάσεως δεν ισχύουν για τα λοιπά διασαφιζόμενα εμπορεύματα.  Άρθρο 12  1. Όταν η τελωνειακή υπηρεσία αποφασίζει να προβεί στην εξέταση των εμπορευμάτων, πληροφορεί σχετικά τον διασαφιστή ή τον εκπρόσωπό του.  2. Ο διασαφιστής ή το πρόσωπο που ορίζει για να παραστεί στην εξέταση των εμπορευμάτων οφείλει να προσφέρει στην τελωνειακή υπηρεσία την απαραίτητη βοήθεια για την διευκόλυνση του έργου της. Αν η προσφερθείσα βοήθεια δεν θεωρείται ικανοποιητική από την τελωνειακή υπηρεσία, η τελευταία δύναται να αξιώσει από τον διασαφιστή να ορίσει πρόσωπο που είναι κατάλληλο να παράσχει τη ζητούμενη βοήθεια.  3. Όταν ο διασαφιστής αρνείται να παραστεί στην εξέταση των εμπορευμάτων ή να ορίσει πρόσωπο κατάλληλο να παράσχει τη βοήθεια που κρίνεται απαραίτητη από την τελωνειακή υπηρεσία, η τελευταία του τάσσει προθεσμία προκειμένου να συμμορφωθεί, εκτός αν κρίνει ότι μπορεί να παραιτηθεί από την εξέταση αυτή.  Αν μετά τη λήξη της ορισθείσης προθεσμίας, ο διασαφιστής δεν έχει συμμορφωθεί με τις οδηγίες της τελωνειακής υπηρεσίας, η τελευταία προκειμένου να εφαρμόσει το άρθρο 15 παράγραφος 1 εδάφιο α της βασικής οδηγίας, προβαίνει μόνη της στην εξέταση των εμπορευμάτων, υπό την ευθύνη και με δαπάνες του διασαφιστού, προσφεύγοντας, όταν είναι ανάγκη, στις υπηρεσίες εμπειρογνώμονος ή οποιουδήποτε άλλου προσώπου που ορίζεται σύμφωνα με τις ισχύουσες διατάξεις.  Οι διαπιστώσεις που γίνονται από την τελωνειακή υπηρεσία με την ευκαιρία της εξετάσεως που ενεργείται υπό τους όρους που αναφέρονται στο προηγούμενο εδάφιο, έχουν την ίδια νομική αξία σά να είχε γίνει η εξέταση παρουσία του διασαφιστού.  4. Τα Κράτη μέλη δύνανται να προβλέπουν, αντί των μέτρων που αναφέρονται στην παράγραφο 3, να εχει η τελωνειακή υπηρεσία την ευχέρεια να θεωρεί άνευ αποτελέσματος τη διασάφηση, εφ' οσον δεν παραμένει καμία αμφιβολία ότι η άρνηση του διασαφιστού να παραστεί στην εξέταση των εμπορευμάτων ή να ορίσει κατάλληλο πρόσωπο για την παροχή της απαραίτητης βοηθείας, δεν αποσκοπούσε ή δεν είχε σαν αποτέλεσμα την παρεμπόδιση από τη διαπίστωση παραβάσεως των διατάξεων που διέπουν τη θέση σ' ελεύθερη κυκλοφορία των εν λόγω εμπορευμάτων ή την παράκαμψη των διατάξεων του άρθρου 8 παράγραφος 2 ή του άρθρου 11 παράγραφος 2 δεύτερη περίπτωση της βασικής οδηγίας.  Γ. Λήψη δειγμάτων  Άρθρο 13  1. Η τελωνειακή υπηρεσία, όταν αποφασίζει να προβεί σε λήψη δειγμάτων, πληροφορεί σχετικά τον διασαφιστή ή τον εκπρόσωπό του.  Η τελωνειακή υπηρεσία αν το θεωρεί χρήσιμο, δύναται να απαιτεί από τον διασαφιστή να παρίσταται στη λήψη αυτή ή να εκπροσωπείται, ώστε να παρέχεται η απαραίτητη για τον σκοπό αυτό βοήθεια.  2. Οι λήψεις δειγμάτων γίνονται από την ίδια την τελωνειακή υπηρεσία. Πάντως αυτή δύναται να ζητήσει να γίνουν, υπό τον έλεγχό της, από τον διασαφιστή ή από το πρόσωπο που αυτός ορίζει.  Οι λήψεις δειγμάτων γίνονται σύμφωνα με τις μεθόδους που προβλέπουν οι ισχύουσες τελωνειακές διατάξεις.  3. Οι ποσότητες δειγμάτων δεν πρέπει να υπερβαίνουν εκείνες που είναι αναγκαίες για την ανάλυση και την εκτενέστερη εξέταση, συμπεριλαμβανομένης και ενδεχόμενης αντιαναλύσεως. Άρθρο 14  1. Ο διασαφιστής ή το πρόσωπο που ορίζει για να παραστεί στην λήψη δειγμάτων υποχρεούται να παράσχει οποανδήποτε απαραίτητη βοήθεια στην τελωνειακή υπηρεσία προς εξυπηρέτηση της εργασίας αυτής.  2. Όταν ο διασαφιστής αρνείται να παραστεί στη λήψη δειγμάτων ή να ορίσει κατάλληλο πρόσωπο ή όταν δεν παρέχει κάθε απαραίτητη βοήθεια στην τελωνειακή υπηρεσία προς εξυπηρέτηση της εργασίας αυτής εφαρμόζονται οι διατάξεις του άρθρου 12 παράγραφοι 3 και 4.  Άρθρο 15  Οσάκις η τελωνειακή υπηρεσία προέβη στη λήψη δειγμάτων για ανάλυση και εκτενέστερο έλεγχο, εκδίδει την άδεια παραλαβής των εν λόγω εμπορευμάτων, χωρίς να περιμένει τα αποτελέσματα της αναλύσεως αυτής ή του ελέγχου, εφόσον βέβαια τίποτα δεν αντιτίθεται στην έκδοση αυτή.  Στην περίπτωση αυτή εφαρμόζονται οι διατάξεις του άρθρου 20.  Άρθρο 16  Για τον προσδιορισμό του ποσού των εισαγωγικών δασμών που εφαρμόζονται στα διασαφιζόμενα εμπορεύματα δεν εκπίπτονται από την διασαφιζομένη ποσότητα, οι ποσότητες που λαμβάνονται σαν δείγμα από την τελωνειακή υπηρεσία.  Άρθρο 17  Εκτός της περιπτώσεως καταστροφής κατά την ανάλυση ή τον εκτενέστερο έλεγχο, τα ληφθέντα δείγματα επιστρέφονται στον διασαφιστή, κατόπιν αιτήσεώς του και με δαπάνες του, ευθύς ως η διατήρησή τους από την τελωνειακή υπηρεσία έχει καταστεί ανώφελη, ιδίως όταν έχει εκλείψει κάθε δυνατότητα προσφυγής εκ μέρους του διασαφιστού κατά της αποφάσεως που ελήφθη από την τελωνειακή υπηρεσία με βάση τα αποτελέσματα της αναλύσεως αυτής ή του εκτενέστερου αυτού ελέγχου.  Τα δείγματα για τα οποία ο διασαφιστής δεν ζήτησε την επιστροφή δύνανται είτε να καταστρέφονται, είτε να διατηρούνται από την τελωνειακή υπηρεσία υπό τύπο δειγμάτων προς διευκόλυνση επαληθεύσεων μεταγενεστέρων εκτελωνισμών. Πάντως, σε ορισμένες ιδιαίτερες περιπτώσεις η τελωνειακή υπηρεσία μπορεί να αξιώσει από τον ενδιαφερόμενο να παραλάβει τα εναπομένοντα δείγματα.  Δ. Χρέωση της διασαφήσεως από την τελωνειακή  υπηρεσία  Άρθρο 18  1. Όταν η τελωνειακή υπηρεσία προβαίνει στην επαλήθευση της διασαφήσεως και των προσαρτημένων σ' αυτήν διακιολογητικών, ή στην εξέταση των εμπορευμάτων, σημειώνει τουλάχιστον επί του αντιτύπου της διασαφήσεως που προορίζεται για τις τελωνειακές αρχές ή επί του δικαιολογητικού εγγράφου που προσαρτάται σ' αυτήν, τα στοιχεία που απετέλεσαν αντικείμενα της επαληθεύσεως ή της εξετάσεως, καθώς και τα προκύψοντα αποτελέσματα. Στην περίπτωση εξετάσεως μέρους των εμπορευμάτων γίνεται επίσης μνεία της μερίδος που εξετάσθηκε.  Σε ενδεχόμενη περίπτωση η τελωνειακή υπηρεσία κάνει επίσης μνεία επί διασαφήσεως για την απουσία του διασαφιστού ή του εκπροσώπου του.  2. Αν το αποτέλεσμα της επαληθεύσεως της διασαφήσεως και των προσαρτημένων σ' αυτήν δικαιολογητικών ή της εξετάσεως των εμπορευμάτων δεν είναι σύμφωνο με τη διασάφηση, η τελωνειακή υπηρεσία προσδιορίζει τουλάχιστον στο αντίτυπο της διασαφήσεως που προορίζεται για το τελωνείο, ή στο προσαρτημένο σ' αυτή δικαιολογητικό που αναφέρεται στην παράγραφο 1, τα στοιχεία που πρέπει να ληφθούν υπόψη για τη δασμολόγηση των εν λόγω εμπορευμάτων και για την εφαρμογή των άλλων διατάξεων που διέπουν τη θέση τους σ' ελεύθερη κυκλοφορία.  3. Η χρέωση της διασαφήσεως υπό της τελωνειακής υπηρεσίας πρέπει να φέρει ημερομηνία και να περιλαμβάνει τα στοιχεία του υπαλλήλου που ενήργησε σχετικά.  4. Τα Κράτη μέλη δύνανται να προβλέπουν, ότι ουδεμία μνεία ενεργείται από την τελωνειακή υπηρεσία επί της διασαφήσεως ή επί του προσηρτημένου σ' αυτήν δικαιολογητικού εγγράφου, που αναφέρεται στην παράγραφο 1, οσάκις η εν λόγω υπηρεσία δεν προβαίνει σε καμιά επαλήθευση της διασαφήσεως ούτε σε εξέταση των εμπορευμάτων.  ΤΙΤΛΟΣ ΙΙΙ  ΤΥΧΗ ΤΩΝ ΔΙΑΣΑΦΙΖΟΜΕΝΩΝ ΕΜΠΟΡΕΥΜΑΤΩΝ ΓΙΑ ΘΕΣΗ ΣΕ ΕΛΕΥΘΕΡΗ ΚΥΚΛΟΦΟΡΙΑ  Α. Έκδοση αδείας παραλαβής των εμπορευμάτων για θέση σε ελεύθερη κυκλοφορία  Άρθρο 19  Η άδεια παραλαβής των εμπορευμάτων για ελεύθερη κυκλοφορία εκδίδεται άπαξ για το σύνολο των εμπορευμάτων που αποτελούσαν αντικείμενο της διασαφήσεως.  Η ημερομηνία της αδείας παραλαβής αναφέρεται στη διασάφηση.  Άρθρο 20  1. Όταν η τελωνειακή υπηρεσία, αναμένοντας τα αποτελέσματα των ελέγχων που άρχισε, είτε για την επαλήθευση των ενδείξεων διασαφήσεως ή των δικαιολογητικών που προσαρτώνται σ' αυτήν, είτε για την εξέταση των εμπορευμάτων, δεν είναι σε θέση να προσδιορίσει το ποσό των εισαγωγικών δασμών στους οποίους τα εμπορεύματα υποβάλλονται, τότε δύναται εφ' οσον ο διασαφιστής το ζητεί, να προβεί στην έκδοση αδείας παραλαβής των εν λόγω εμπορευμάτων. Η έκδοση αυτής της αδείας παραλαβής προϋποθέτει την άμεση βεβαίωση των εισαγωγικών δασμών που προσδιορίζονται σύμφωνα με τις ενδείξεις της διασαφήσεως. Όταν η τελωνειακή υπηρεσία εκτιμά ότι οι έλεγχοι που άρχισαν δύνανται να οδηγήσουν στον προσδιορισμό ποσού δασμών ανωτέρου εκείνου που προκύπτει από τις ενδείξεις διασαφήσεως, απαιτεί την παροχή επαρκούς ασφαλείας για την κάλυψη της διαφοράς μεταξύ του ποσού που αναφέρεται στο προηγοούμενο εδάφιο και εκείνου στο οποίο τα εμπορεύματα είναι δυνατόν να υποβληθούν. Εν τούτοις, τα Κράτη μέλη δύνανται να προβλέπουν, ότι ο διασαφιστής έχει την ευχέρεια, αντί να παρέχει την ασφάλεια αυτή, να ζητά την άμεση εφαρμογή του ποσού των δασμών στο οποίο τα εμπορεύματα είναι δυνατόν να υποβληθούν τελικά.  2. Όταν, η τελωνειακή υπηρεσία, με βάση τους ελέγχους που διενήργησε, προσδιορίζει ποσό εισαγωγικών δασμών διάφορο εκείνου που προκύπτει από τις ενδείξεις της διασαφήσεως, η έκδοση αδείας παραλαβής των εμπορευμάτων συνεπάγεται την άμεση βεβαίωση του ποσού αυτού.  Άρθρο 21  1. Όταν δεν μπορεί να δοθεί άδεια παραλαβής για ένα από τους λόγους που αναφέρονται στο άρθρο 15 παράγραφος 1 εδάφιο β ή εδάφιο γ της βασικής οδηγίας, η τελωνειακή υπηρεσία τάσσει στο διασαφιστή προθεσμία για τακτοποιήση της εκκρεμότητος της καταστάσεως των εμπορευμάτων.  2. Όταν, στις περιπτώσεις που αναφέρονται στο άρθρο 15 παράγραφος 1 εδάφιο β της βασικής οδηγίας, ο διασαφιστής δεν προσκόμισε τα ζητηθέντα δικαιολογητικά πριν από την εκπνοή της προθεσμίας που διαλαμβάνεται στην παράγραφο 1, η εν λόγω διασάφηση θεωρείται άνευ ισχύος.  3. Στις περιπτώσεις που αναφέρονται στο άρθρο 15 παράγραφος 1 εδάφιο γ της βασικής οδηγίας και υπό την επιφύλαξη της ενδεχομένης εφαρμογής του άρθρου 8 παράγραφος 2 ή του άρθρου 14 της ως άνω οδηγίας, οσάκις ο διασαφιστής δεν επλήρωσε ούτε παρέσχε ασφάλεια για το ποσό των δασμών που οφείλονται πριν από την εκπνοή της προθεσμίας που διαλαμβάνεται στην παράγραφο 1, η τελωνειακή υπηρεσία προβαίνει στις προκαταρκτικές διατυπώσεις για την πώληση των εμπορευμάτων. Στην περίπτωση αυτή η τελωνειακή υπηρεσία, εφ' οσον η κατάσταση δεν ρυθμίστηκε εν τώ μεταξύ, προβαίνει στην πώληση των εμπορευμάτων ενδεχομένως και σε αναγκαστική εκποίησή του, οσάκις η νομοθεσία του Κράτους μέλους, στη δικαιοδοσία του οποίου υπάγεται η εν λόγω υπηρεσία, το επιτρέπει. Η τελωνειακή υπηρεσία πληροφορεί σχετικά τον διασαφιστή  Η τελωνειακή υπηρεσία δύναται με ευθύνη και δαπάνες του διασαφιστού να μεταφέρει τα εν λόγω εμπορεύματα σε ειδικούς υπό την εποπτεία της, χώρους.  Β. Εγκατάλειψη των εμπορευμάτων  Άρθρο 22  Προκειμένου να εφαρμοσθεί το άρθρο 14 παράγραφος 1 πρώτη περίπτωση της βασικής οδηγίας, η αίτηση για εγκατάλειψη των εμπορευμάτων υπέρ του Δημοσίου πρέπει να γίνεται γραπτώς και να υπογράφεται από τον διασαφιστή. Η αίτηση αυτή δύναται να διατυπώνεται στο σώμα της ίδιας της διασαφήσεως.  Όταν οι αρμόδιες Αρχές επιτρέπουν στο διασαφιστή να εγκαταλείψει τα εμπορεύματα υπέρ του Δημοσίου, η άδεια αυτή πρέπει να αναφέρεται στη διασαφήνιση.  Η άδεια την οποία χορηγούν οι αρμόδιες Αρχές καθιστά την διασάφηση άνευ ισχύος.  Γ. Καταστροφή των εμπορευμάτων  Άρθρο 23  Προκειμένου να εφαρμοσθεί το άρθρο 14 παράγραφος 1 δεύτερη περίπτωση της βασικής οδηγίας, η αίτηση για καταστροφή των εμπορευμάτων πρέπει να γίνεται γραπτώς και να υπογράφεται από τον διασαφιστή. Η αίτηση αυτή μπορεί να διατυπώνεται στο σώμα της ίδιας της διασαφήσεως.  Όταν οι αρμόδιες Αρχές δέχονται να γίνει η καταστροφή των εμπορευμάτων η αποδοχή αυτή πρέπει να αναφέρεται στη διασάφηση ή σ' οποιοδήποτε άλλο σχετικά συνημμένο έγγραφο.  Οι τελωνειακές Αρχές που παρίστανται κατά την καταστροφή του εμπορεύματος κάνουν μνεία αυτής επί της διασαφήσεως ή οποιουδήποτε άλλου σχετικού συνημμένου εγγράφου. Ενδεχομένως, αναφέρουν στη διασάφηση αυτή ή στο δικαιολογητικό, το είδος και την ποσότητα των υπολειμμάτων και απορριμμάτων που προκύπτουν από την καταστροφή, προκειμένου να καταστεί δυνατή η θέση τους σ ' ελεύθερη κυκλοφορία με βάση τα στοιχεία δασμολογήσεως που τους αντιστοιχούν.  ΤΙΤΛΟΣ IV  ΤΕΛΙΚΕΣ ΔΙΑΤΑΞΕΙΣ  Άρθρο 24  Εφόσον δεν θίγονται οι διατάξεις των προηγουμένων τίτλων, οι διατάξεις της παρούσης οδηγίας δεν αποτελούν εμπόδιο για τη χρησιμοποίηση διασαφήσεως που καλύπτουν πολλά είδη εμπορευμάτων.  Στην περίπτωση αυτή, οι διατυπώσεις σχετικά με κάθε είδος εμπορεύματος θεωρούνται ότι αποτελούν χωριστή διασάφηση.  Άρθρο 25  Οσάκις συντρέχει περίπτωση, σύμφωνα με τις διατάξεις των άρθρων 8, 15 και 20, να γίνει άμεση βεβαίωση των εισαγωγικών δασμών, πραγματοποιείται υπό την επιφύλαξη των μέτρων που λαμβάνονται κατ' εφαρμογή της οδηγίας 78/453/ΕΟΚ του Συμβουλίου της 22ας Μαΐου 1978 περί της εναρμονίσεως των νομοθετικών, κανονιστικών και διοικητικών διατάξεων των σχετικών με την αναστολή καταβολής εισαγωγικών ή εξαγωγικών δασμών (1).  Άρθρο 26  1. Τα Κράτη μέλη λαμβάνουν τα αναγκαία μέτρα για να συμμορφωθούν με την παρούσα οδηγία το αργότερο μέχρι την 1η Ιουλίου 1982. Πληροφορούν αμέσως σχετικά την Επιτροπή.  2. Η Επιτροπή γνωστοποιεί τις πληροφορίες αυτές στα λοιπά Κράτη μέλη.  Άρθρο 27  Η παρούσα οδηγία απευθύνεται στα Κράτη μέλη.  Έγινε στις Βρυξέλλες, στις 17 Δεκεμβρίου 1981.  Για την 'Επιτροπή  Karl-Heinz NARJES  Μέλος της Επιτροπής  (1) ΕΕ αριθ. L 205 της 13. 8. 1979, σ. 19.  (1) ΕΕ αριθ. L 183 της 14. 7. 1975, σ. 3.  (2) ΕΕ αριθ. L 194 της 6. 8. 1968, σ. 13.  (3) ΕΕ αριθ. L 148 της 28. 6. 1968, σ. 1.  (1) ΕΕ αριθ. L 154 της 21. 6. 1980, σ. 16.  (1) ΕΕ αριθ. L 146 της 2. 6. 1978, σ. 19.


title: Οδηγία 2004/96/ΕΚ της Επιτροπής, της 27ης Σεπτεμβρίου 2004, για την τροποποίηση της οδηγίας 76/769/EOK του Συμβουλίου όσον αφορά τους περιορισμούς σχετικά με την εμπορία και τη χρήση νικελίου σε συναρμολογούμενα στελέχη που εισάγονται σε διατρηθέντα μέρη του ανθρωπίνου σώματος, με σκοπό την προσαρμογή του παραρτήματος Ι στην τεχνική πρόοδο(Κείμενο που παρουσιάζει ενδιαφέρον για τον ΕΟΧ)

text:
               28.9.2004

               EL

               Επίσημη Εφημερίδα της Ευρωπαϊκής Ένωσης

               L 301/51

      ΟΔΗΓΊΑ 2004/96/ΕΚ ΤΗΣ ΕΠΙΤΡΟΠΉΣ

   της 27ης Σεπτεμβρίου 2004
   για την τροποποίηση της οδηγίας 76/769/EOK του Συμβουλίου όσον αφορά τους περιορισμούς σχετικά με την εμπορία και τη χρήση νικελίου σε συναρμολογούμενα στελέχη που εισάγονται σε διατρηθέντα μέρη του ανθρωπίνου σώματος, με σκοπό την προσαρμογή του παραρτήματος Ι στην τεχνική πρόοδο
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (1), και ιδίως το άρθρο 2α,
   Εκτιμώντας τα ακόλουθα:

               (1)

               Σύμφωνα με την οδηγία 76/769/ΕΟΚ, όπως τροποποιήθηκε από την οδηγία 94/27/ΕΚ του Ευρωπαϊκού Κοινοβουλίου και του Συμβουλίου (2), το νικέλιο και οι ενώσεις του δεν πρέπει να χρησιμοποιούνται σε ορισμένα συναρμολογούμενα στελέχη που εισάγονται σε διατρηθέντα μέρη του ανθρωπίνου σώματος και σε ορισμένα άλλα προϊόντα, εκτός εάν είναι σύμφωνα με τις απαιτήσεις που ορίζει η οδηγία 76/769/ΕΟΚ.

               (2)

               Ο κίνδυνος ευαισθητοποίησης του ανθρώπου στο νικέλιο με συναρμολογούμενα στελέχη που εισάγονται σε διατρηθέντα μέρη του σώματός του αξιολογήθηκε προσφάτως σε μια επικεντρωμένη αξιολόγηση κινδύνου· η εν λόγω αξιολόγηση κινδύνου κατέληξε στο συμπέρασμα ότι ένα όριο μετανάστευσης για τα συναρμολογούμενα στελέχη που εισάγονται σε διατρηθέντα μέρη του ανθρωπίνου σώματος θα ήταν πιο κατάλληλο από ένα όριο περιεκτικότητας.

               (3)

               Το νέο ποσοστό απελευθέρωσης νικελίου (όριο μετανάστευσης) πρέπει να αναπροσαρμοστεί με τον πολλαπλασιαστικό παράγοντα που ορίζεται στο πρότυπο EN 1811 προκειμένου να αντισταθμιστούν οι διεργαστηριακές διακυμάνσεις και οι ανακρίβειες των μετρήσεων. Η ευρωπαϊκή επιτροπή τυποποίησης (ΕΕΤ) καλείται να αναθεωρήσει το πρότυπο EN 1811, ιδίως όσον αφορά το συντελεστή αναπροσαρμογής, και να προετοιμάσει ένα αναθεωρημένο πρότυπο χωρίς συντελεστή αναπροσαρμογής ή με μικρότερο συντελεστή αναπροσαρμογής, εάν χρειαστεί.

               (4)

               Η εν λόγω αξιολόγηση κινδύνου διαβιβάστηκε στην επιστημονική επιτροπή για την τοξικότητα, την οικοτοξικότητα και το περιβάλλον (ΕΕΤΟΠ) για αξιολόγηση από ομοτίμους και η ΕΕΤΟΠ επιβεβαίωσε ότι ένα όριο μετανάστευσης για το νικέλιο μπορεί να προκαλέσει χαμηλότερους κινδύνους ευαισθητοποίησης από ό,τι ένα όριο περιεκτικότητας.

               (5)

               Οι διατάξεις της παρούσας οδηγίας λαμβάνουν υπόψη την τρέχουσα κατάσταση των γνώσεων, της επιστήμης και των τεχνικών.

               (6)

               Η παρούσα οδηγία πρέπει να εφαρμοστεί με την επιφύλαξη της κοινοτικής νομοθεσίας που ορίζει τις ελάχιστες απαιτήσεις για την προστασία των εργαζομένων, και ειδικότερα της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (3), και της οδηγίας 2004/37/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία (4) (έκτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ).

               (7)

               Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών για την άρση των τεχνικών εμποδίων στο εμπόριο επικίνδυνων ουσιών και παρασκευασμάτων,

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα Ι της οδηγίας 76/769/EOK τροποποιείται σύμφωνα με το παράρτημα της παρούσας οδηγίας.
   Άρθρο 2
   1.   Τα κράτη μέλη θεσπίζουν και δημοσιεύουν, το αργότερο έως την 1η Αυγούστου 2005, τις νομοθετικές, κανονιστικές και διοικητικές διατάξεις που απαιτούνται για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων και πίνακα αντιστοιχίας μεταξύ αυτών των διατάξεων και της παρούσας οδηγίας.
   Εφαρμόζουν τις εν λόγω διατάξεις από την 1η Σεπτεμβρίου 2005.
   Όταν τα κράτη μέλη θεσπίζουν τις ανωτέρω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
   2.   Τα κράτη μέλη κοινοποιούν στην Επιτροπή τα κείμενα των κύριων διατάξεων εθνικού δικαίου που εκδίδουν στον τομέα που καλύπτεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.

      Βρυξέλλες, 27 Σεπτεμβρίου 2004.

            Για την Επιτροπή

         Olli REHN

            Μέλος της Επιτροπής

      (1)  ΕΕ L 262 της 27.9.1976, σ. 201· οδηγία όπως τροποποιήθηκε τελευταία από την οδηγία 2004/21/ΕΚ της Επιτροπής (ΕΕ L 57 της 25.2.2004, σ. 4).

      (2)  ΕΕ L 188 της 22.7.1994, σ. 1.

      (3)  ΕΕ L 183 της 29.6.1989, σ. 1· οδηγία όπως τροποποιήθηκε τελευταία από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).

      (4)  ΕΕ L 158 της 30.4.2004, σ. 50.

      ΠΑΡΑΡΤΗΜΑ
      Στο παράρτημα Ι της οδηγίας 76/769/EOK, στο σημείο 28, Νικέλιο, το σημείο 1 της δεύτερης στήλης αντικαθίσταται από την ακόλουθη φράση:

                     «1.

                     σε όλα τα συναρμολογούμενα στελέχη, που εισάγονται σε διατρηθέντα αυτιά και άλλα διατρηθέντα μέρη του ανθρωπίνου σώματος, εκτός εάν το ποσοστό απελευθέρωσης νικελίου από τα εν λόγω στελέχη είναι μικρότερο από 0,2 μg/cm2 εβδομαδιαίως (όριο μετανάστευσης)·».


title: Οδηγία 2010/41/ΕΕ του Ευρωπαϊκού Κοινοβουλίου και του Συμβουλίου, της 7ης Ιουλίου 2010 , για την εφαρμογή της αρχής της ίσης μεταχείρισης ανδρών και γυναικών που ασκούν αυτοτελή επαγγελματική δραστηριότητα και για την κατάργηση της οδηγίας 86/613/ΕΟΚ του Συμβουλίου

text:
               15.7.2010

               EL

               Επίσημη Εφημερίδα της Ευρωπαϊκής Ένωσης

               L 180/1

         ΟΔΗΓΊΑ 2010/41/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 7ης Ιουλίου 2010
   για την εφαρμογή της αρχής της ίσης μεταχείρισης ανδρών και γυναικών που ασκούν αυτοτελή επαγγελματική δραστηριότητα και για την κατάργηση της οδηγίας 86/613/ΕΟΚ του Συμβουλίου
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 157 παράγραφος 3,
   την πρόταση της Ευρωπαϊκής Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:

               (1)

               Η οδηγία 86/613/ΕΟΚ του Συμβουλίου, της 11ης Δεκεμβρίου 1986, σχετικά με την εφαρμογή της αρχής της ίσης μεταχείρισης ανδρών και γυναικών που ασκούν ανεξάρτητη δραστηριότητα, συμπεριλαμβανομένης της γεωργικής, καθώς και για την προστασία της μητρότητας (3), εξασφαλίζει την εφαρμογή στα κράτη μέλη της αρχής της ίσης μεταχείρισης ανδρών και γυναικών που ασκούν αυτοτελή επαγγελματική δραστηριότητα ή συμβάλλουν στην άσκηση τέτοιας δραστηριότητας. Όσον αφορά τους αυτοαπασχολούμενους εργαζομένους και τις/τους συζύγους των αυτοαπασχολουμένων εργαζομένων, η οδηγία 86/613/ΕΟΚ δεν υπήρξε ιδιαίτερα αποτελεσματική και το πεδίο εφαρμογής της θα πρέπει να επανεξετασθεί, καθώς η διακριτική μεταχείριση λόγω φύλου και η παρενόχληση παρουσιάζονται και σε τομείς πέραν της μισθωτής εργασίας. Για λόγους σαφήνειας, η οδηγία 86/613/ΕΟΚ θα πρέπει να αντικατασταθεί από την παρούσα οδηγία.

               (2)

               Με ανακοίνωση της 1ης Μαρτίου 2006 με τίτλο «Χάρτης πορείας για την ισότητα μεταξύ ανδρών και γυναικών», η Επιτροπή ανήγγειλε ότι προκειμένου να βελτιωθεί η διαχείριση της ισότητας των φύλων, θα επανεξετάσει την υπάρχουσα νομοθεσία για την ισότητα των φύλων στην Ένωση που δεν περιλαμβάνεται στην αναδιατύπωση του 2005, με σκοπό την ενημέρωση, τον εκσυγχρονισμό και την αναδιατύπωση, όπου απαιτείται. Η οδηγία 86/613/ΕΟΚ δεν έχει συμπεριληφθεί στη διαδικασία αναδιατύπωσης.

               (3)

               Το Συμβούλιο, με τα συμπεράσματά του της 5ης και 6ης Δεκεμβρίου 2007 με τίτλο «Ισορροπία των ρόλων ανδρών και γυναικών όσον αφορά την απασχόληση, την οικονομική μεγέθυνση και την κοινωνική συνοχή», κάλεσε την Επιτροπή να μελετήσει την ανάγκη αναθεώρησης, εφόσον απαιτείται, της οδηγίας 86/613/ΕΟΚ προκειμένου να διασφαλισθούν τα δικαιώματα που σχετίζονται με τη μητρότητα και την πατρότητα των μη μισθωτών εργαζομένων και των συζύγων τους που τους συνδράμουν.

               (4)

               Το Ευρωπαϊκό Κοινοβούλιο έχει ζητήσει επανειλημμένα από την Επιτροπή να αναθεωρήσει την οδηγία 86/613/ΕΟΚ, ιδίως να προωθήσει την προστασία της μητρότητας των αυτοαπασχολουμένων γυναικών και να βελτιώσει την κατάσταση των συζύγων των μη μισθωτών εργαζομένων.

               (5)

               Το Ευρωπαϊκό Κοινοβούλιο έχει ήδη καθορίσει τη θέση του ως προς τα ζητήματα αυτά, με το ψήφισμα της 21ης Φεβρουαρίου 1997 για την κατάσταση των συμμετεχουσών συζύγων των προσώπων που ασκούν ανεξάρτητη δραστηριότητα (4).

               (6)

               Με ανακοίνωση της 2ας Ιουλίου 2008 με τίτλο «Ανανεωμένη κοινωνική ατζέντα: Ευκαιρίες, πρόσβαση και αλληλεγγύη στην Ευρώπη του 21ου αιώνα», η Επιτροπή επιβεβαίωσε την ανάγκη να αναληφθεί δράση σχετικά με το άνοιγμα της ψαλίδας μεταξύ των φύλων στον τομέα της επιχειρηματικότητας καθώς και για τη βελτίωση του συνδυασμού της ιδιωτικής με την επαγγελματική ζωή.

               (7)

               Υπάρχουν ήδη διάφορες εν ισχύ νομικές πράξεις για την εφαρμογή της αρχής της ίσης μεταχείρισης οι οποίες διέπουν τις αυτοτελείς επαγγελματικές δραστηριότητες, ιδίως η οδηγία 79/7/ΕΟΚ του Συμβουλίου, της 19ης Δεκεμβρίου 1978, περί της προοδευτικής εφαρμογής της αρχής της ίσης μεταχειρίσεως μεταξύ ανδρών και γυναικών σε θέματα κοινωνικής ασφαλίσεως (5) και η οδηγία 2006/54/ΕΚ του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για την εφαρμογή της αρχής των ίσων ευκαιριών και της ίσης μεταχείρισης ανδρών και γυναικών σε θέματα εργασίας και απασχόλησης (6). Συνεπώς, η παρούσα οδηγία δεν θα πρέπει να εφαρμόζεται στους τομείς που εμπίπτουν ήδη σε άλλες οδηγίες.

               (8)

               Η παρούσα οδηγία ισχύει υπό την επιφύλαξη των εξουσιών των κρατών μελών να οργανώνουν τα κοινωνικά συστήματα προστασίας τους. Η αποκλειστική αρμοδιότητα των κρατών μελών όσον αφορά την οργάνωση των συστημάτων τους κοινωνικής προστασίας περιλαμβάνει, μεταξύ άλλων, αποφάσεις για την καθιέρωση, τη χρηματοδότηση και τη διαχείριση τέτοιων συστημάτων και των σχετικών θεσμών, καθώς και για την ουσία και την απόδοση ωφελημάτων, το επίπεδο των συνεισφορών και τους όρους πρόσβασης.

               (9)

               Η παρούσα οδηγία θα πρέπει να εφαρμόζεται στους αυτοαπασχολούμενους εργαζόμενους και στους/στις συζύγους τους ή, εφόσον και κατά τον βαθμό που τους αναγνωρίζει το εθνικό δίκαιο, στους συντρόφους συμβίωσης, εφόσον αυτοί, υπό τους όρους που καθορίζει το εθνικό δίκαιο, συμμετέχουν συνήθως στις επιχειρηματικές τους δραστηριότητες. Προκειμένου να βελτιωθεί η κατάσταση των συζύγων και, εφόσον και κατά τον βαθμό που τους αναγνωρίζει το εθνικό δίκαιο, των συντρόφων συμβίωσης των αυτοαπασχολουμένων εργαζομένων, η εργασία τους θα πρέπει να αναγνωρίζεται.

               (10)

               Η παρούσα οδηγία δεν θα πρέπει να εφαρμόζεται σε θέματα που καλύπτονται από άλλες οδηγίες για την εφαρμογή της αρχής της ίσης μεταχείρισης ανδρών και γυναικών, κυρίως της οδηγίας 2004/113/ΕΚ του Συμβουλίου, της 13ης Δεκεμβρίου 2004, για την εφαρμογή της αρχής της ίσης μεταχείρισης ανδρών και γυναικών στην πρόσβαση σε αγαθά και υπηρεσίες και στην παροχή αυτών (7). Μεταξύ άλλων, το άρθρο 5 της οδηγίας 2004/113/ΕΚ σχετικά με την ασφάλιση και άλλες συναφείς χρηματοοικονομικές υπηρεσίες εξακολουθεί να εφαρμόζεται.

               (11)

               Για την πρόληψη της διάκρισης λόγω φύλου, η παρούσα οδηγία θα πρέπει να εφαρμόζεται τόσο για τις άμεσες όσο και για τις έμμεσες διακρίσεις. Η παρενόχληση και η γενετήσια παρενόχληση θα πρέπει να θεωρούνται διακριτική μεταχείριση και, συνεπώς, να απαγορεύονται.

               (12)

               Η παρούσα οδηγία θα πρέπει να ισχύει υπό την επιφύλαξη των δικαιωμάτων και υποχρεώσεων που απορρέουν από την έγγαμη ή την οικογενειακή κατάσταση, όπως ορίζεται στο εθνικό δίκαιο.

               (13)

               Η αρχή της ίσης μεταχείρισης θα πρέπει να καλύπτει τις σχέσεις μεταξύ των αυτοαπασχολουμένων εργαζομένων και τρίτων εντός του πεδίου εφαρμογής της παρούσας οδηγίας, αλλά όχι τις σχέσεις μεταξύ του αυτοαπασχολουμένου εργαζομένου και της συζύγου ή της συντρόφου συμβίωσης αυτού.

               (14)

               Στον τομέα της αυτοαπασχόλησης, η εφαρμογή της αρχής της ίσης μεταχείρισης σημαίνει ότι δεν πρέπει να υπάρχουν διακρίσεις λόγω φύλου, για παράδειγμα σε σχέση με τη σύσταση, τον εξοπλισμό ή την επέκταση επιχείρησης ή την έναρξη ή την επέκταση κάθε άλλης μορφής αυτοαπασχολούμενης δραστηριότητας.

               (15)

               Τα κράτη μέλη μπορούν, σύμφωνα με το άρθρο 157 παράγραφος 4 της συνθήκης για τη λειτουργία της Ευρωπαϊκής Ένωσης, να διατηρούν ή να θεσπίζουν μέτρα που παρέχουν συγκεκριμένα πλεονεκτήματα, προκειμένου να καταστεί ευχερέστερο για το υποεκπροσωπούμενο φύλο να αναλαμβάνει αυτοτελείς επαγγελματικές δραστηριότητες ή για την πρόληψη ή την αντιστάθμιση των μειονεκτημάτων που προκύπτουν στις επαγγελματικές σταδιοδρομίες. Καταρχήν, μέτρα όπως η θετική δράση που αποσκοπεί στην έμπρακτη επίτευξη της ισότητας, δεν θα πρέπει να θεωρούνται παραβίαση της νομικής αρχής της ίσης μεταχείρισης μεταξύ ανδρών και γυναικών.

               (16)

               Είναι αναγκαίο να εξασφαλισθεί ότι οι όροι για τη σύσταση εταιρείας μεταξύ συζύγων ή, εφόσον και κατά τον βαθμό που τους αναγνωρίζει το εθνικό δίκαιο, συντρόφων συμβίωσης δεν είναι περισσότερο περιοριστικοί από τους όρους για τη σύσταση εταιρείας μεταξύ των άλλων προσώπων.

               (17)

               Ενόψει της συνεισφοράς τους στις δραστηριότητες της οικογενειακής επιχείρησης, οι σύζυγοι ή, εφόσον και κατά τον βαθμό που τους αναγνωρίζει το εθνικό δίκαιο, οι σύντροφοι συμβίωσης των αυτοαπασχολουμένων εργαζομένων που έχουν πρόσβαση σε σύστημα κοινωνικής προστασίας, θα πρέπει επίσης να δικαιούνται να επωφεληθούν κοινωνικής προστασίας. Τα κράτη μέλη θα πρέπει να κληθούν να λάβουν τα αναγκαία μέτρα για να οργανώσουν αυτή την κοινωνική προστασία σύμφωνα με το εθνικό δίκαιο. Ειδικότερα, εναπόκειται στα κράτη μέλη να αποφασίσουν εάν η κοινωνική αυτή προστασία θα πρέπει να εφαρμόζεται σε υποχρεωτική ή εθελοντική βάση. Τα κράτη μέλη μπορούν να προβλέπουν ότι η κοινωνική αυτή προστασία μπορεί να είναι ανάλογη της συμμετοχής στις δραστηριότητες του αυτοαπασχολουμένου εργαζομένου και/ή του επιπέδου συνεισφοράς.

               (18)

               Η οικονομική και φυσική ευπάθεια των εγκύων αυτοαπασχολουμένων γυναικών και των εγκύων συζύγων και, εφόσον και κατά τον βαθμό που τους αναγνωρίζει το εθνικό δίκαιο, των συντρόφων συμβίωσης των αυτοαπασχολουμένων εργαζομένων, καθιστά αναγκαίο να τους χορηγηθεί το δικαίωμα παροχών μητρότητας. Τα κράτη μέλη εξακολουθούν να είναι αρμόδια για τον καθορισμό των παροχών, μεταξύ άλλων για τον ορισμό του επιπέδου των εισφορών και όλων των ρυθμίσεων σχετικά με τις παροχές και τις πληρωμές, με την προϋπόθεση ότι συμμορφώνονται με τις ελάχιστες προϋποθέσεις της παρούσας οδηγίας. Ειδικότερα, μπορούν να καθορίζουν ποια περίοδο πριν και/ή μετά τον τοκετό, χορηγείται το δικαίωμα παροχών μητρότητας.

               (19)

               Η διάρκεια της περιόδου κατά την οποία χορηγούνται παροχές μητρότητας στις αυτοαπασχολούμενες εργαζόμενες και στις συζύγους και, εφόσον και κατά τον βαθμό που τους αναγνωρίζει το εθνικό δίκαιο, στις συντρόφους συμβίωσης των αυτοαπασχολουμένων εργαζομένων, είναι ίση με τη διάρκεια της άδειας μητρότητας των εργαζομένων που ισχύει σήμερα σε ενωσιακό επίπεδο. Εφόσον η διάρκεια της άδειας μητρότητας που προβλέπεται για τις εργαζόμενες τροποποιηθεί σε ενωσιακό επίπεδο, η Επιτροπή θα πρέπει να υποβάλει έκθεση στο Ευρωπαϊκό Κοινοβούλιο και στο Συμβούλιο, με την οποία θα αξιολογεί εάν η διάρκεια των παροχών μητρότητας για τις αυτοαπασχολούμενες εργαζόμενες και τις συζύγους και τις συντρόφους συμβίωσης στις οποίες αναφέρεται το άρθρο 2, θα πρέπει να τροποποιηθεί επίσης.

               (20)

               Προκειμένου να ληφθούν υπόψη οι ιδιαιτερότητες των δραστηριοτήτων των αυτοαπασχολουμένων εργαζομένων, των αυτοαπασχολουμένων εργαζομένων γυναικών και των γυναικών συζύγων ή, εφόσον και κατά τον βαθμό που τους αναγνωρίζει το εθνικό δίκαιο, των γυναικών συντρόφων συμβίωσης των αυτοαπασχολουμένων εργαζομένων, θα πρέπει να δίδεται πρόσβαση σε οιαδήποτε υπάρχουσα υπηρεσία παροχής προσωρινής αντικατάστασης καθιστά δυνατή τη διακοπή στις επαγγελματικές δραστηριότητες λόγω εγκυμοσύνης ή μητρότητας ή σε οιαδήποτε υφιστάμενη εθνική κοινωνική υπηρεσία. Η πρόσβαση στις υπηρεσίες αυτές μπορεί να συνιστά εναλλακτική λύση ή μέρος του επιδόματος μητρότητας.

               (21)

               Τα πρόσωπα που έχουν υποστεί διακριτική μεταχείριση λόγω φύλου θα πρέπει να διαθέτουν πρόσφορα μέσα έννομης προστασίας. Προκειμένου να υπάρξει αποτελεσματικότερη προστασία, οι ενώσεις, οι οργανώσεις και οι άλλες νομικές οντότητες θα πρέπει επίσης να δύνανται να κινούν διαδικασίες, όπως τις ορίζουν τα κράτη μέλη, είτε εξ ονόματος του θύματος είτε προς υπεράσπισή του, με την επιφύλαξη των εθνικών δικονομικών κανόνων όσον αφορά την εκπροσώπηση και την υπεράσπιση ενώπιον των δικαστηρίων.

               (22)

               Η προστασία των αυτοαπασχολουμένων εργαζομένων και των συζύγων αυτοαπασχολουμένων εργαζομένων και, εφόσον και κατά τον βαθμό που τους αναγνωρίζει το εθνικό δίκαιο, των συντρόφων διαβίωσης αυτοαπασχολουμένων εργαζομένων, από τις διακρίσεις λόγω φύλου, θα πρέπει να ενισχυθεί με την ίδρυση φορέα ή φορέων σε κάθε κράτος μέλος, ο οποίος θα είναι αρμόδιος για την ανάλυση των σχετικών προβλημάτων, τη μελέτη δυνατών λύσεων και την παροχή συγκεκριμένης υποστήριξης προς τα θύματα. Ο φορέας ή οι φορείς μπορούν να είναι οι ίδιοι με αυτούς που είναι υπεύθυνοι, σε εθνικό επίπεδο, για την εφαρμογή της αρχής της ίσης μεταχείρισης.

               (23)

               Η παρούσα οδηγία καθορίζει τις κατ’ ελάχιστον προϋποθέσεις, παρέχοντας με τον τρόπο αυτό στα κράτη μέλη την ευχέρεια να εισάγουν ή να διατηρούν ευνοϊκότερες διατάξεις.

               (24)

               Δεδομένου ότι o στόχος της δράσης που πρέπει να αναληφθεί, δηλαδή η εξασφάλιση κοινού υψηλού επιπέδου προστασίας από τις διακρίσεις σε όλα τα κράτη μέλη, δεν μπορεί να επιτευχθεί επαρκώς από τα κράτη μέλη αλλά μπορεί να επιτευχθεί καλύτερα στο επίπεδο της Ένωσης, η Ένωση δύναται να θεσπίζει μέτρα σύμφωνα με την αρχή της επικουρικότητας του άρθρο 5 της συνθήκης για την Ευρωπαϊκή Ένωση. Σύμφωνα με την αρχή της αναλογικότητας του ιδίου άρθρου, η παρούσα οδηγία δεν υπερβαίνει τα αναγκαία όρια για την επίτευξη του στόχου αυτού,

         ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Αντικείμενο
   1.   Η παρούσα οδηγία καθορίζει το πλαίσιο για να τεθεί σε εφαρμογή στα κράτη μέλη η αρχή της ίσης μεταχείρισης των ανδρών και των γυναικών που ασκούν αυτοτελή απασχόληση ή συμβάλλουν στην άσκηση τέτοιας απασχόλησης, όσον αφορά τις πτυχές εκείνες που δεν εμπίπτουν στις οδηγίες 2006/54/ΕΚ και 79/7/ΕΟΚ.
   2.   Η εφαρμογή της αρχής της ίσης μεταχείρισης ανδρών και γυναικών στην πρόσβαση σε αγαθά και υπηρεσίες και στην παροχή αυτών εξακολουθεί να διέπεται από την οδηγία 2004/113/ΕΚ.
   Άρθρο 2
   Πεδίο εφαρμογής
   Η παρούσα οδηγία διέπει:

               α)

               τους αυτοαπασχολούμενους εργαζόμενους, ήτοι όλα τα πρόσωπα που ασκούν επικερδή δραστηριότητα για λογαριασμό τους, υπό τους όρους που καθορίζει το εθνικό δίκαιο·

               β)

               τους/τις συζύγους των αυτοαπασχολουμένων εργαζομένων ή, εφόσον και κατά τον βαθμό που τους αναγνωρίζει το εθνικό δίκαιο, τους/τις συντρόφους συμβίωσης των αυτοαπασχολουμένων εργαζομένων, οι οποίοι δεν είναι μισθωτοί ή συνέταιροι στην επιχείρηση, στην οποία συμμετέχουν συνήθως, υπό τους όρους που ορίζονται από το εθνικό δίκαιο, στις δραστηριότητες του αυτοαπασχολουμένου εργαζομένου και εκτελούν τα ίδια ή δευτερεύοντα καθήκοντα.

         Άρθρο 3
   Ορισμοί
   Για τους σκοπούς της παρούσας οδηγίας, ισχύουν οι ακόλουθοι ορισμοί:
   α)   «άμεση διάκριση»: όταν πρόσωπο υφίσταται, για λόγους φύλου, μεταχείριση λιγότερο ευνοϊκή από αυτήν την οποία υφίσταται, υπέστη ή θα υφίστατο ένα άλλο πρόσωπο σε ανάλογη κατάσταση·
   β)   «έμμεση διάκριση»: όταν εκ πρώτης όψεως ουδέτερη διάταξη, κριτήριο ή πρακτική θέτει σε ιδιαίτερα μειονεκτική θέση τους εκπροσώπους του ενός φύλου σε σύγκριση με τους εκπροσώπους του άλλου φύλου, εκτός αν η εν λόγω διάταξη, κριτήριο ή πρακτική δικαιολογείται αντικειμενικώς από νόμιμο στόχο και τα μέσα για την επίτευξη του εν λόγω στόχου είναι πρόσφορα και αναγκαία·
   γ)   «παρενόχληση»: όταν εκδηλώνεται ανεπιθύμητη συμπεριφορά συνδεόμενη με το φύλο ενός προσώπου, με σκοπό ή αποτέλεσμα την παραβίαση της αξιοπρεπείας του προσώπου αυτού και τη δημιουργία εκφοβιστικού, εχθρικού, εξευτελιστικού, ταπεινωτικού ή επιθετικού περιβάλλοντος·
   δ)   «γενετήσια παρενόχληση»: κάθε μορφή ανεπιθύμητης προφορικής, μη προφορικής ή φυσικής συμπεριφοράς με πράξεις γενετήσιου χαρακτήρα με σκοπό ή αποτέλεσμα την προσβολή της αξιοπρέπειας ενός προσώπου, και, ιδίως, τη δημιουργία εκφοβιστικού, εχθρικού, ταπεινωτικού, εξευτελιστικού ή επιθετικού περιβάλλοντος.
   Άρθρο 4
   Αρχή της ίσης μεταχείρισης
   1.   Η αρχή της ίσης μεταχείρισης σημαίνει ότι δεν υφίσταται καμία διάκριση λόγω φύλου, στον δημόσιο ή ιδιωτικό τομέα, είτε άμεσα είτε έμμεσα, σε σχέση ιδίως με την οικογενειακή κατάσταση, ιδίως όσον αφορά τη σύσταση, την εγκατάσταση ή την επέκταση μιας επιχείρησης ή την έναρξη ή επέκταση κάθε άλλης μορφής αυτοτελούς επαγγελματικής δραστηριότητας.
   2.   Στους τομείς που καλύπτει η παράγραφος 1, η παρενόχληση και η γενετήσια παρενόχληση θεωρούνται μεταχείριση που ενέχει διάκριση λόγω φύλου και, συνεπώς, απαγορεύονται. Το γεγονός ότι ένα άτομο απορρίπτει ή ανέχεται τέτοιου είδους συμπεριφορά δεν μπορεί να χρησιμοποιείται ως βάση για τη λήψη απόφασης που επηρεάζει το εν λόγω άτομο.
   3.   Στους τομείς που εμπίπτουν στην παράγραφο 1, η εντολή άνισης μεταχείρισης προσώπων λόγω φύλου θεωρείται διάκριση.
   Άρθρο 5
   Θετική δράση
   Προκειμένου να διασφαλίζεται εμπράκτως η πλήρης ισότητα μεταξύ ανδρών και γυναικών, στον εργασιακό βίο, τα κράτη μέλη μπορούν να διατηρούν ή να θεσπίζουν μέτρα κατά την έννοια του άρθρου 157 παράγραφος 4 της συνθήκης για τη λειτουργία της Ευρωπαϊκής Ένωσης, όπως, παραδείγματος χάριν, μέτρα με στόχο την προώθηση πρωτοβουλιών επιχειρηματικότητας μεταξύ γυναικών.
   Άρθρο 6
   Σύσταση εταιρείας
   Με την επιφύλαξη των ειδικών όρων πρόσβασης σε ορισμένες δραστηριότητες που ισχύουν εξίσου και για τα δύο φύλα, τα κράτη μέλη λαμβάνουν τα αναγκαία μέτρα για να εξασφαλίσουν ότι οι όροι για τη σύσταση εταιρείας μεταξύ συζύγων ή μεταξύ συντρόφων συμβίωσης, εφόσον και κατά τον βαθμό που τους αναγνωρίζει το εθνικό δίκαιο, δεν είναι πιο περιοριστικοί από τους όρους για τη σύσταση εταιρείας μεταξύ άλλων προσώπων.
   Άρθρο 7
   Κοινωνική προστασία
   1.   Εφόσον σε κράτος μέλος υφίσταται σύστημα κοινωνικής προστασίας για τους αυτοαπασχολουμένους εργαζόμενους, το εν λόγω κράτος μέλος λαμβάνει τα αναγκαία μέτρα για να εξασφαλίσει ότι οι σύζυγοι και οι σύντροφοι συμβίωσης, στους οποίους αναφέρεται το άρθρο 2 στοιχείο β), μπορούν να επωφεληθούν κοινωνικής προστασίας σύμφωνα με το εθνικό δίκαιο.
   2.   Τα κράτη μέλη μπορούν να αποφασίζουν εάν η κατά την παράγραφο 1 κοινωνική προστασία εφαρμόζεται σε υποχρεωτική ή προαιρετική βάση.
   Άρθρο 8
   Παροχές μητρότητας
   1.   Τα κράτη μέλη λαμβάνουν τα αναγκαία μέτρα για να εξασφαλίσουν ότι στις αυτοαπασχολούμενες εργαζόμενες γυναίκες, στις γυναίκες συζύγους και στις συντρόφους συμβίωσης κατά το άρθρο 2, μπορεί να χορηγείται, σύμφωνα με το εθνικό δίκαιο, ικανό επίδομα μητρότητας, το οποίο επιτρέπει τη διακοπή της επαγγελματικής τους δραστηριότητας λόγω εγκυμοσύνης ή μητρότητας για τουλάχιστον 14 εβδομάδες.
   2.   Τα κράτη μέλη μπορούν να αποφασίσουν εάν το κατά την παράγραφο 1 επίδομα μητρότητας χορηγείται σε υποχρεωτική ή προαιρετική βάση.
   3.   Το επίδομα κατά την παράγραφο 1, κρίνεται ικανό εάν εξασφαλίζει εισόδημα τουλάχιστον ίσο προς:

               α)

               το επίδομα που θα εισέπραττε το εν λόγω άτομο σε περίπτωση διακοπής των δραστηριοτήτων του για λόγους που οφείλονται στην κατάσταση της υγείας του· και/ή

               β)

               τη μέση απώλεια εισοδήματος ή κέρδους σε σχέση με συγκρίσιμη προηγούμενη περίοδο υπαγόμενη σε οιοδήποτε ανώτατο όριο καθορίζεται από το εθνικό δίκαιο· και/ή

               γ)

               κάθε άλλο οικογενειακό επίδομα που θεσπίζεται από το εθνικό δίκαιο, υπαγόμενο σε οιοδήποτε ανώτατο όριο καθορίζεται από το εθνικό δίκαιο.

         4.   Τα κράτη μέλη λαμβάνουν τα αναγκαία μέτρα για να εξασφαλίσουν ότι οι αυτοαπασχολούμενες εργαζόμενες γυναίκες και οι γυναίκες σύζυγοι ή σύντροφοι συμβίωσης, κατά το άρθρο 2, έχουν πρόσβαση σε οιεσδήποτε υπάρχουσες υπηρεσίες παροχής προσωρινής αντικατάστασης ή σε οιεσδήποτε υφιστάμενες εθνικές κοινωνικές υπηρεσίες. Τα κράτη μέλη μπορούν να προβλέπουν ότι η πρόσβαση στις εν λόγω υπηρεσίες αποτελεί εναλλακτική λύση για το επίδομα στο οποίο αναφέρεται η παράγραφος 1 του παρόντος άρθρου ή μέρος του εν λόγω επιδόματος.
   Άρθρο 9
   Προάσπιση των δικαιωμάτων
   1.   Τα κράτη μέλη διασφαλίζουν ότι κάθε πρόσωπο, το οποίο θεωρεί ότι έχει υποστεί απώλεια ή ζημία λόγω παράλειψης της εφαρμογής της αρχής της ίσης μεταχείρισης, ακόμη και εάν η σχέση, στο πλαίσιο της οποίας εικάζεται ότι υπέστη μεταχείριση που ενείχε διάκριση, έχει λήξει, έχει πρόσβαση σε δικαστικές ή/και διοικητικές διαδικασίες, συμπεριλαμβανόμενων, οσάκις τα κράτη μέλη το κρίνουν σκόπιμο, των συμφιλιωτικών διαδικασιών, με σκοπό την επιβολή της τήρησης των υποχρεώσεων που απορρέουν από την παρούσα οδηγία.
   2.   Τα κράτη μέλη διασφαλίζουν ότι οι ενώσεις, οι οργανώσεις και άλλες νομικές οντότητες, που έχουν, σύμφωνα με τα κριτήρια που ορίζει το εθνικό τους δίκαιο, έννομο συμφέρον να εξασφαλίσουν ότι τηρείται η παρούσα οδηγία, μπορούν να κινούν, είτε εξ ονόματος του ενάγοντος είτε προς υπεράσπισή του, και με την έγκρισή του, κάθε δικαστική ή διοικητική διαδικασία που προβλέπεται για την επιβολή της εφαρμογής των υποχρεώσεων που απορρέουν από την παρούσα οδηγία.
   3.   Οι παράγραφοι 1 και 2 ισχύουν υπό την επιφύλαξη των εθνικών κανόνων περί των προθεσμιών άσκησης αγωγής σε σχέση με την αρχή της ίσης μεταχείρισης.
   Άρθρο 10
   Αποζημίωση ή αποκατάσταση
   Τα κράτη μέλη εισάγουν στα εθνικά νομικά τους συστήματα τα μέτρα που απαιτούνται για να διασφαλίζεται η πραγματική και αποτελεσματική αποζημίωση ή αποκατάσταση, όπως καθορίζεται από τα κράτη μέλη, όσον αφορά την απώλεια ή τη ζημία που υπέστη κάποιο πρόσωπο ως αποτέλεσμα διάκρισης λόγω φύλου, όπως αποζημίωση ή αποκατάσταση, αποτρεπτική και ανάλογη της ζημίας ή της απώλειας που υπέστη. Η αποζημίωση ή η αποκατάσταση αυτή δεν περιορίζεται εκ των προτέρων από καθορισμένο ανώτατο όριο.
   Άρθρο 11
   Φορείς για την ισότητα
   1.   Τα κράτη μέλη λαμβάνουν τα αναγκαία μέτρα για να διασφαλίσουν ότι ο φορέας ή οι φορείς που ορίζονται σύμφωνα με το άρθρο 20 της οδηγίας 2006/54/ΕΚ είναι επίσης αρμόδιοι για την προώθηση, την ανάλυση, την παρακολούθηση και την υποστήριξη της ίσης μεταχείρισης όλων των προσώπων που εμπίπτουν στην παρούσα οδηγία, χωρίς διακρίσεις λόγω φύλου.
   2.   Τα κράτη μέλη διασφαλίζουν ότι τα καθήκοντα των φορέων που αναφέρονται στην παράγραφο 1 περιλαμβάνουν:

               α)

               την παροχή ανεξάρτητης βοήθειας σε θύματα διακρίσεων για την προώθηση των καταγγελιών τους περί διάκρισης, με την επιφύλαξη των δικαιωμάτων των θυμάτων, και των ενώσεων, οργανώσεων και άλλων νομικών οντοτήτων που αναφέρονται στο άρθρο 9 παράγραφος 2·

               β)

               τη διενέργεια ανεξάρτητων ερευνών σχετικά με τις διακρίσεις·

               γ)

               τη δημοσίευση ανεξάρτητων εκθέσεων και τη διατύπωση συστάσεων για κάθε θέμα που αφορά αυτές τις διακρίσεις·

               δ)

               την ανταλλαγή, σε κατάλληλο επίπεδο, διαθέσιμων πληροφοριών με τους αντίστοιχους ευρωπαϊκούς φορείς, όπως το Ευρωπαϊκό Ινστιτούτο για την Ισότητα των Φύλων.

         Άρθρο 12
   Ένταξη της διάστασης του φύλου
   Τα κράτη μέλη λαμβάνουν ενεργά υπόψη τον στόχο της ισότητας μεταξύ ανδρών και γυναικών κατά τη διατύπωση και την εφαρμογή των νομοθετικών, κανονιστικών και διοικητικών διατάξεων, πολιτικών και δραστηριοτήτων στους τομείς στους οποίους αναφέρεται η παρούσα οδηγία.
   Άρθρο 13
   Διάδοση πληροφοριών
   Τα κράτη μέλη διασφαλίζουν ότι οι διατάξεις που θεσπίζονται κατ’ εφαρμογή της παρούσας οδηγίας, καθώς και οι ήδη ισχύουσες σχετικές διατάξεις, γνωστοποιούνται με κάθε πρόσφορο μέσο στους ενδιαφερομένους, σε όλη την επικράτειά τους.
   Άρθρο 14
   Επίπεδο προστασίας
   Τα κράτη μέλη μπορούν να εισάγουν ή να διατηρούν διατάξεις ευνοϊκότερες από τις διατάξεις που ορίζονται με την παρούσα οδηγία όσον αφορά στην προστασία της αρχής της ίσης μεταχείρισης μεταξύ ανδρών και γυναικών.
   Η εφαρμογή της παρούσας οδηγίας δεν μπορεί, σε καμία περίπτωση, να αποτελέσει λόγο για τη μείωση του επιπέδου προστασίας έναντι των διακρίσεων, από το ήδη παρεχόμενο από τα κράτη μέλη στους τομείς που εμπίπτουν στην παρούσα οδηγία.
   Άρθρο 15
   Εκθέσεις
   1.   Τα κράτη μέλη γνωστοποιούν κάθε διαθέσιμη πληροφορία σχετικά με την εφαρμογή της παρούσας οδηγίας στην Επιτροπή έως τις 5 Αυγούστου 2015.
   Η Επιτροπή καταρτίζει συνοπτική έκθεση προς υποβολή στο Ευρωπαϊκό Κοινοβούλιο και το Συμβούλιο το αργότερο έως τις 5 Αυγούστου 2016. Η εν λόγω έκθεση πρέπει να λαμβάνει υπόψη κάθε τροποποίηση νομικής φύσεως που αφορά τη διάρκεια της άδειας μητρότητας για τις μισθωτές εργαζόμενες. Οσάκις ενδείκνυται, η εν λόγω έκθεση συνοδεύεται από προτάσεις τροποποίησης της παρούσας οδηγίας.
   2.   Η έκθεση της Επιτροπής λαμβάνει υπόψη τις απόψεις των ενδιαφερόμενων παραγόντων.
   Άρθρο 16
   Εφαρμογή
   1.   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία έως τις 5 Αυγούστου 2012 το αργότερο. Ανακοινώνουν αμέσως στην Επιτροπή το κείμενο των εν λόγω διατάξεων.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη.
   2.   Οσάκις τούτο δικαιολογείται από ιδιαίτερες δυσχέρειες, μπορεί, εν ανάγκη, να χορηγηθεί στα κράτη μέλη πρόσθετη προθεσμία δύο ετών έως τις 5 Αυγούστου 2014, προκειμένου να συμμορφωθούν με το άρθρο 7, και προκειμένου να συμμορφωθούν με το άρθρο 8 όσον αφορά τις γυναίκες συζύγους και συντρόφους συμβίωσης στις οποίες αναφέρεται το άρθρο 2 στοιχείο β).
   3.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 17
   Κατάργηση
   Η οδηγία 86/613/ΕΟΚ καταργείται με ισχύ από τις 5 Αυγούστου 2012.
   Οι αναφορές στην καταργηθείσα οδηγία νοούνται ως αναφορές στην παρούσα οδηγία.
   Άρθρο 18
   Έναρξη ισχύος
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 19
   Αποδέκτες
   Η παρούσα οδηγία απευθύνεται στα κράτη μέλη.

      Στρασβούργο, 7 Ιουλίου 2010.

            Για το Ευρωπαϊκό Κοινοβούλιο

            Ο Πρόεδρος

         J. BUZEK

            Για το Συμβούλιο

            Ο Πρόεδρος

         O. CHASTEL

      (1)  ΕΕ C 228 της 22.9.2009, σ. 107.

      (2)  Θέση του Ευρωπαϊκού Κοινοβουλίου της 6ης Μαΐου 2009 (δεν έχει ακόμα δημοσιευθεί στην Επίσημη Εφημερίδα), θέση του Συμβουλίου σε πρώτη ανάγνωση της 8ης Μαρτίου 2010 (ΕΕ C 123 Ε της 12.5.2010, σ. 5), θέση του Ευρωπαϊκού Κοινοβουλίου της 18ης Μαΐου 2010.

      (3)  ΕΕ L 359 της 19.12.1986, σ. 56.

      (4)  ΕΕ C 85 της 17.3.1997, σ. 186.

      (5)  ΕΕ L 6 της 10.1.1979, σ. 24.

      (6)  ΕΕ L 204 της 26.7.2006, σ. 23.

      (7)  ΕΕ L 373 της 21.12.2004, σ. 37.


Avis juridique important

|

31987L0328

Οδηγία 87/328/ΕΟΚ του Συμβουλίου της 18ης Ιουνίου 1987 για την αποδοχή στην αναπαραγωγή βοοειδών αναπαραγωγής καθαρόαιμου γένους

Επίσημη Εφημερίδα αριθ. L 167 της 26/06/1987 σ. 0054 - 0055 Φινλανδική ειδική έκδοση: Κεφάλαιο 3 τόμος 23 σ. 0208  Σουηδική ειδική έκδοση: Κεφάλαιο 3 τόμος 23 σ. 0208

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 18ης Ιουνίου 1987  για την αποδοχή στην αναπαραγωγή βοοειδών αναπαραγωγής καθαρόαιμου γένους  (87/328/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία 77/504/ΕΟΚ του Συμβουλίου της 25ης Ιουλίου 1977 περί των ζώων αναπαραγωγής του βοείου είδους καθαρόαιμου γένους (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 3,  την πρόταση της Επιτροπής,  Εκτιμώντας:  ότι σκοπός της οδηγίας 77/504/ΕΟΚ ήταν να ελευθερώσει βαθμιαία τις ενδοκοινοτικές συναλλαγές των βοοειδών αναπαραγωγής καθαρόαιμου γένους· ότι για το σκοπό αυτό είναι αναγκαία συμπληρωματική εναρμόνιση όσον αφορά την αποδοχή αυτών των ζώων και σπερμάτων στην αναπαραγωγή·  ότι, για το σκοπό αυτό, είναι αναγκαίο να αποφευχθεί η δυνατότητα για τις εθνικές διατάξεις που αφορούν την αποδοχή στην αναπαραγωγή βοοειδών αναπαραγωγής καθαρόαιμου γένους και των σπερμάτων τους, να απαγορεύουν, περιορίζουν ή παρακωλύουν τις ενδοκοινοτικές συναλλαγές είτε στην περίπτωση φυσιολογικής οχείας είτε τεχνητής σπερματέγχυσης·  ότι τα θηλυκά αναπαραγωγής καθαρόαιμου γένους δεν πρέπει να υπόκεινται σε καμία απαγόρευση, περιορισμό ή εμπόδιο όσον αφορά την αναπαραγωγή·  ότι η τεχνητή σπερματέγχυση αποτελεί σημαντική τεχνική για τη διάδοση των καλύτερων ζώων αναπαραγωγής και κατά συνέπεια για τη βελτίωση των βοοειδών· ότι θα πρέπει, ωστόσο, να αποφευχθεί η χειροτέρευση της καθαρότητας των ζώων ιδίως όσον αφορά τα αρσενικά αναπαραγωγής τα οποία πρέπει να παρέχουν κάθε εγγύηση για τη γενετική αξία τους και για απουσία κληρονομικών ελαττωμάτων·  ότι είναι αναγκαίο να γίνει διάκριση μεταξύ της αποδοχής στην τεχνητή σπερματέγχυση των ταύρων καθαρόαιμου γένους και των σπερμάτων τους που έχουν υποβληθεί σε όλες τις επίσημες δοκιμές που προβλέπονται για το γένος τους σε ένα κράτος μέλος και της αποδοχής των ταύρων και των σπερμάτων τους μόνο για πειραματικούς σκοπούς·  ότι είναι χρήσιμο να θεσπισθεί διαδικασία για την επίλυση των προβλημάτων, ιδίως στην περίπτωση που θα προκύπτουν δυσχέρειες αξιολόγησης των αποτελεσμάτων των δοκιμών·  ότι η υποχρέωση να προέρχονται τα σπέρματα από επισήμως εγκεκριμένα κέντρα τεχνητής σπερματέγχυσης δύναται να παρέχει τις αναγκαίες για τον επιδιωκόμενο σκοπό εγγυήσεις·  ότι οι ταύροι καθαρόαιμου γένους και τα σπέρματά τους θα πρέπει να αναγνωρίζονται με ανάλυση της ομάδας αίματος αυτών των ταύρων ή με κάθε άλλη κατάλληλη μέθοδο·  ότι είναι σκόπιμο να προβλεφθεί ότι θα ορίζονται ορισμένα όργανα που θα καλούνται να συνεργαστούν για την ενοποίηση των μεθόδων δοκιμών και αξιολόγησης των αποτελεσμάτων·  ότι, λόγω των ειδικών συνθηκών που επικρατούν γενικώς στην Ισπανία και την Πορτογαλία, είναι αναγκαίο να προβλεφθεί πρόσθετη προθεσμία για τη θέση σε εφαρμογή της παρούσας οδηγίας,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Τα κράτη μέλη μεριμνούν ώστε, με την επιφύλαξη των κανόνων υγειονομικού ελέγχου, να μην απαγορεύονται, περιορίζονται ή παρακωλύονται η αποδοχή στην αναπαραγωγή θηλυκών βοοειδών καθαρόαιμου γένους και η αποδοχή στη φυσιολογική οχεία ταύρων καθαρόαιμου γένους.  Άρθρο 2  1. Κράτος μέλος δεν δύναται να απαγορεύει, περιορίζει ή παρακωλύει:  - την αποδοχή, προς το σκοπό επισήμων ελέγχων, ταύρων καθαρόαιμου γένους ή τη χρήση των σπερμάτων τους στα αναγκαία ποσοτικά όρια για την πραγματοποίηση αυτών των επισήμων δοκιμών από τους αναγνωρισμένους οργανισμούς ή οργανώσεις,  - την αποδοχή στην τεχνητή σπερματέγχυση, επί του εδάφους των, ταύρων καθαρόαιμου γένους ή τη χρήση των σπερμάτων τους όταν οι ταύροι αυτοί έχουν γίνει δεκτοί για τεχνητή σπερματέγχυση σε ένα κράτος μέλος βάσει επισήμων δοκιμών που διεξάγονται σύμφωνα με την απόφαση 86/130/ΕΟΚ (1).  2. Σε περίπτωση κατά την οποία η εφαρμογή της παραγράφου 1 προκαλεί συγκρούσεις, ιδίως όσον αφορά την ερμηνεία των αποτελεσμάτων των δοκιμών, οι ενδιαφερόμενοι έχουν το δικαίωμα να ζητήσουν τη γνώμη εμπειρογνώμονα.  Λαμβανομένης υπόψη της γνώμης του εμπειρογνώμονα, μπορούν να ληφθούν μέτρα ύστερα από αίτημα κράτους μέλους σύμφωνα με τη διαδικασία που προβλέπεται στο άρθρο 8 της οδηγίας 77/504/ΕΟΚ.  3. Οι γενικές λεπτομέρειες εφαρμογής της παραγράφου 2 θεσπίζονται σύμφωνα με τη διαδικασία που προβλέπεται στο άρθρο 8 της οδηγίας 77/504/ΕΟΚ.  Άρθρο 3  Τα κράτη μέλη μεριμνούν ώστε η χρήση ταύρων καθαρόαιμου γένους και των σπερμάτων τους, που αναφέρονται στο άρθρο 2, να εξαρτάται από την αναγνώριση των ταύρων αυτών με ανάλυση της ομάδας αίματος ή με οποιαδήποτε άλλη κατάλληλη μέθοδο η οποία θα θεσπιστεί κατά τη διαδικασία του άρθρου 8 της οδηγίας 77/504/ΕΟΚ.  Άρθρο 4  Τα κράτη μέλη μεριμνούν ώστε, για τις ενδοκοινοτικές συναλλαγές, το σπέρμα που αναφέρεται στο άρθρο 2 να συλλέγεται, υφίσταται επεξεργασία και φυλάσσεται σε επισήμως εγκεκριμένο κέντρο τεχνητής σπερματέγχυσης.  Άρθρο 5  Το Συμβούλιο, αποφασίζοντας με ειδική πλειοψηφία ύστερα από πρόταση της Επιτροπής, ορίζει έναν ή περισσότερους οργανισμούς αναφοράς οι οποίοι συνεργάζονται για την ενοποίηση των μεθόδων δοκιμών και αξιολόγησης των αποτελεσμάτων.  Άρθρο 6  Τα κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο μέχρι την 1η Ιανουαρίου 1989. Ενημερώνουν αμέσως την Επιτροπή σχετικά.  Ωστόσο, το Βασίλειο της Ισπανίας και η Πορτογαλική Δημοκρατία διαθέτουν πρόσθετη προθεσμία τριών ετών για να συμμορφωθούν προς την παρούσα οδηγία.  Άρθρο 7  Η παρούσα οδηγία απευθύνεται στα κράτη μέλη.  Λουξεμβούργο, 18 Ιουνίου 1987.  Για το Συμβούλιο  Ο Πρόεδρος  P. DE KEERSMAEKER  (1) ΕΕ αριθ. L 206 της 12. 8. 1977, σ. 8.  (2) ΕΕ αιρθ. L 362 της 31. 12. 1985, σ. 8.  (1) ΕΕ αριθ. L 101 της 17. 4. 1986, σ. 37.


title: 2006/137/ΕΚ Οδηγία του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006 , για την τροποποίηση της οδηγίας 2006/87/ΕΚ σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας

text:
               30.12.2006

               EL

               Επίσημη Εφημερίδα της Ευρωπαϊκής Ένωσης

               L 389/261

      ΟΔΗΓΊΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 18ης Δεκεμβρίου 2006
   για την τροποποίηση της οδηγίας 2006/87/ΕΚ σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας
   (2006/137/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη Συνθήκη περί ιδρύσεως της Ευρωπαϊκής Κοινότητας και ιδίως το άρθρο 71 παράγραφος 1,
   την πρόταση της Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής,
   Αφού ζητήθηκε η γνώμη της Επιτροπής των Περιφερειών,
   Αποφασίζοντας σύμφωνα με τη διαδικασία του άρθρου 251 της Συνθήκης (1),
   Εκτιμώντας τα ακόλουθα:

               (1)

               Η οδηγία 2006/87/ΕΚ θεσπίζει εναρμονισμένους όρους έκδοσης τεχνικών πιστοποιητικών για τα σκάφη εσωτερικής ναυσιπλοΐας σε ολόκληρο το δίκτυο εσωτερικών πλωτών οδών της Κοινότητας.

               (2)

               Οι τεχνικές προδιαγραφές που εμφαίνονται στα παραρτήματα της οδηγίας 2006/87/ΕΚ (2) περιλαμβάνουν ουσιαστικά τις διατάξεις που προβλέπονται στο πλαίσιο της εγκριθείσας το 2004 από τα κράτη μέλη της Κεντρικής Επιτροπής Ναυσιπλοΐας του Ρήνου (ΚΕΝΡ) έκδοσης του κανονισμού επιθεώρησης των σκαφών του Ρήνου. Οι όροι και οι τεχνικές προδιαγραφές που εφαρμόζονται στη χορήγηση πιστοποιητικών για σκάφη εσωτερικής ναυσιπλοΐας δυνάμει του άρθρου 22 της αναθεωρημένης σύμβασης για τη ναυσιπλοΐα του Ρήνου καθίστανται επίκαιροι κατά διαστήματα και αναγνωρίζονται ως αντικατοπτρίζοντες την τρέχουσα εξέλιξη της τεχνολογίας.

               (3)

               Για την αποφυγή στρεβλώσεων του ανταγωνισμού και μη ισοδύναμων επιπέδων ασφάλειας, είναι σκόπιμο να υιοθετηθούν, για την επίτευξη εναρμόνισης σε ευρωπαϊκό επίπεδο, ισοδύναμες τεχνικές προδιαγραφές για το σύνολο του δικτύου εσωτερικών πλωτών οδών της Κοινότητας και να καθίστανται επίκαιρες στη συνέχεια σε τακτά χρονικά διαστήματα με στόχο τη διατήρηση της ισοδυναμίας αυτής.

               (4)

               Η οδηγία 2006/87/ΕΚ εξουσιοδοτεί την Επιτροπή να προσαρμόζει τις εν λόγω τεχνικές προδιαγραφές σύμφωνα με την τεχνική πρόοδο και την εξέλιξη των εργασιών άλλων διεθνών οργανισμών, ιδίως των εργασιών της ΚΕΝΡ.

               (5)

               Οι προσαρμογές αυτές πρέπει να πραγματοποιηθούν ταχέως ώστε να διασφαλισθεί ότι οι αναγκαίες τεχνικές απαιτήσεις για την έκδοση κοινοτικού πιστοποιητικού για σκάφη εσωτερικής ναυσιπλοΐας παρέχουν επίπεδο ασφάλειας ισοδύναμο με εκείνο που απαιτείται για την έκδοση πιστοποιητικού που προβλέπεται από το άρθρο 22 της αναθεωρημένης σύμβασης για την ναυσιπλοΐα στον Ρήνο.

               (6)

               Τα απαιτούμενα μέτρα για την εφαρμογή της οδηγίας 2006/87/ΕΚ θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (3).

               (7)

               Ενδείκνυται ιδίως να εξουσιοδοτηθεί η Επιτροπή να ορίσει τις προϋποθέσεις υπό τις οποίες θα τροποποιηθούν ή θα συμπληρωθούν οι κοινοί τεχνικοί κανόνες και οι κοινές διοικητικές διαδικασίες των Παραρτημάτων της οδηγίας 2006/87/ΕΚ, ή θα απαλλαγεί ένα κράτος μέλος από την εφαρμογή τους. Δεδομένου ότι τα μέτρα αυτά είναι γενικής εμβελείας και έχουν ως αντικείμενο την τροποποίηση ορισμένων μη ουσιωδών στοιχείων της οδηγίας 2006/87/ΕΚ, θεσπίζονται σύμφωνα με την κανονιστική διαδικασία με έλεγχο του άρθρου 5α της απόφασης 1999/468/ΕΚ.

               (8)

               Για λόγους αποτελεσματικότητας, οι συνήθεις προθεσμίες που εφαρμόζονται για την έκδοση των μέτρων που τροποποιούν τα παραρτήματα της οδηγίας 2006/87/ΕΚ στο πλαίσιο της κανονιστικής διαδικασίας με έλεγχο πρέπει να συντμηθούν

               (9)

               Εξαιτίας του επείγοντος, είναι αναγκαίο να εφαρμοστεί η διαδικασία επείγοντος του άρθρου 5α, παράγραφος 6, της απόφασης 1999/468/ΕΚ για οποιαδήποτε προσαρμογή των παραρτημάτων της οδηγίας 2006/87/ΕΚ, προκειμένου να ληφθεί υπόψη η τεχνική πρόοδος καθώς και οι σχετικές εξελίξεις που απορρέουν από τις εργασίες άλλων διεθνών οργανισμών, ιδίως της ΚΕΝΡ, καθώς και για την έκδοση προδιαγραφών προσωρινού χαρακτήρα.

               (10)

               Η οδηγία 2006/87/ΕΚ θα πρέπει επομένως να τροποποιηθεί αναλόγως,

         ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Η οδηγία 2006/87/ΕΚ τροποποιείται ως εξής:

               1.

               Στο άρθρο 19, προστίθενται οι εξής παράγραφοι:
               «3.   Σε περίπτωση παραπομπής στην παρούσα παράγραφο, εφαρμόζεται το άρθρο 5α, παράγραφοι 1 έως 4, το άρθρο 5α, παράγραφος 5, στοιχείο β), καθώς και το άρθρο 7 της απόφασης 1999/468/ΕΚ, στο πλαίσιο της τήρησης των διατάξεων του άρθρου 8 της εν λόγω απόφασης.
               Οι προθεσμίες που προβλέπονται στο άρθρο 5α, παράγραφος 3, στοιχείο γ), και το άρθρο 5α, παράγραφος 4, στοιχεία β) και ε) της απόφασης 1999/468/ΕΚ μετατρέπονται αντίστοιχα σε προθεσμίες εικοσιμία ημερών, δεκαπέντε ημερών και ενός μηνός.
               4.   Σε περίπτωση παραπομπής στην παρούσα παράγραφο, εφαρμόζεται το άρθρο 5α, παράγραφοι 1, 2, 4 και 6, καθώς και το άρθρο 7 της απόφασης 1999/468/ΕΚ, στο πλαίσιο της τήρησης των διατάξεων του άρθρου 8 της εν λόγω απόφασης.» .

               2.

               Το άρθρο 20 αντικαθίσταται από το ακόλουθο κείμενο:
               «Άρθρο 20
               Προσαρμογή των παραρτημάτων και συστάσεων σχετικά με τα προσωρινά πιστοποιητικά
               1.   Προκειμένου να διασφαλιστεί ότι η έκδοση των δύο πιστοποιητικών του άρθρου 3, παράγραφος 1, στοιχείο α) στηρίζεται σε τεχνικές προδιαγραφές που εγγυώνται ισοδύναμο επίπεδο ασφάλειας, ή να ληφθούν υπόψη οι περιπτώσεις που αναφέρονται στο άρθρο 5, οποιαδήποτε αναγκαία τροποποίηση για την προσαρμογή των παραρτημάτων της παρούσας οδηγίας στην τεχνική πρόοδο ή στις σχετικές εξελίξεις που απορρέουν από τις εργασίες άλλων διεθνών οργανισμών, ιδίως της κεντρικής επιτροπής για τη ναυσιπλοΐα στο Ρήνο (στο εξής αποκαλούμενη “ΚΕΝΡ”), θεσπίζεται σύμφωνα με την κανονιστική διαδικασία με έλεγχο που αναφέρεται στο άρθρο 19, παράγραφος 3. Για επιτακτικούς λόγους επείγουσας ανάγκης, η Επιτροπή μπορεί να ακολουθεί τη διαδικασία επείγοντος που προβλέπεται στο άρθρο 19, παράγραφος 4.
               Οι τροποποιήσεις αυτές πρέπει να πραγματοποιούνται ταχέως προκειμένου να διασφαλισθεί ότι οι τεχνικές απαιτήσεις για την έκδοση κοινοτικού πιστοποιητικού για σκάφη εσωτερικής ναυσιπλοΐας που επιτρέπεται να εκτελούν πλόες στον Ρήνο παρέχουν επίπεδο ασφάλειας ισοδύναμο με εκείνο που απαιτείται για την έκδοση πιστοποιητικού που προβλέπεται στο άρθρο 22 της αναθεωρημένης σύμβασης για τη ναυσιπλοΐα στον Ρήνο.
               2.   Με την επιφύλαξη της παραγράφου 1, η Επιτροπή υιοθετεί τις εγκρίσεις του άρθρου 5, παράγραφος 2, σύμφωνα με τη διαδικασία του άρθρου 19, παράγραφος 2.
               3.   Η Επιτροπή αποφασίζει επί των συστάσεων της επιτροπής για την έκδοση προσωρινών κοινοτικών πιστοποιητικών για σκάφη εσωτερικής ναυσιπλοΐας σύμφωνα με το Παράρτημα ΙΙ, άρθρο 2.19.».

               3.

               Το Παράρτημα II τροποποιείται ως εξής:

                           1.

                           Το άρθρο 1.06 αντικαθίσταται από το ακόλουθο κείμενο:
                           «1.06
                           Προσωρινές προδιαγραφές
                           Προσωρινές προδιαγραφές που προορίζονται για την τροποποίηση μη ουσιωδών στοιχείων της παρούσας οδηγίας συμπληρώνοντάς την μπορούν να θεσπίζονται σύμφωνα με την κανονιστική διαδικασία με έλεγχο του άρθρου 19, παράγραφος 4, της παρούσας οδηγίας, όταν κρίνεται απαραίτητο, ώστε να ληφθεί υπόψη η τεχνική εξέλιξη της εσωτερικής ναυσιπλοΐας, προκειμένου να επιτρέψει, σε επείγουσες περιπτώσεις, την εφαρμογή παρεκκλίσεων από τις διατάξεις της παρούσας οδηγίας ή να καταστεί δυνατή η διενέργεια δοκιμών. Οι προδιαγραφές αυτές πρέπει να δημοσιεύονται και η ισχύς τους να μην υπερβαίνει τα τρία έτη. Τίθενται σε ισχύ ταυτόχρονα σε όλα τα κράτη μέλη και καταργούνται υπό τους ίδιους όρους».

                           2.

                           Στο άρθρο 10.03α, η παράγραφος 5 αντικαθίσταται από το ακόλουθο κείμενο:
                           «5.   Τα συστήματα που καταιωνίζουν μικρότερες ποσότητες νερού διαθέτουν έγκριση τύπου σύμφωνα με το ψήφισμα A 800 (19) του ΔΝΟ (ΙΜΟ) ή άλλο αναγνωρισμένο πρότυπo. Τέτοιου είδους αναγνωρίσεις, όταν προορίζονται για την τροποποίηση μη ουσιωδών στοιχείων της παρούσας οδηγίας, εγκρίνονται σύμφωνα με την κανονιστική διαδικασία με έλεγχο του άρθρου 19, παράγραφος 3 της παρούσας οδηγίας. Η έγκριση τύπου πραγματοποιείται από αναγνωρισμένο νηογνώμονα ή διαπιστευμένο ινστιτούτο ελέγχου. Το διαπιστευμένο ινστιτούτο ελέγχου πρέπει να πληροί τα ευρωπαϊκά πρότυπα σχετικά με τις γενικές προδιαγραφές για τη λειτουργία εργαστηρίων δοκιμών (EN ISO/ΙΕC 17025: 2000)».

                           3.

                           Στο άρθρο 10.03β, η παράγραφος 1 αντικαθίσταται από το ακόλουθο κείμενο:
                           «1.   Πυροσβεστικά υλικά
                           Για την προστασία των μηχανοστασίων, των λεβητοστασίων και των αντλιοστασίων, επιτρέπεται να χρησιμοποιούνται τα εξής πυροσβεστικά υλικά στις μόνιμες πυροσβεστικές εγκαταστάσεις:

                                       α)

                                       CO2 (διοξείδιο του άνθρακα)·

                                       β)

                                       HFC 227 ea (επταφθοριοπροπάνιο)·

                                       γ)

                                       IG-541 (52 % άζωτο, 40 % αργόν, 8 % διοξείδιο του άνθρακα).

                                 Η έγκριση χρησιμοποίησης άλλων πυροσβεστικών υλικών, όταν προορίζεται για την τροποποίηση μη ουσιωδών στοιχείων της παρούσας οδηγίας, παρέχεται σύμφωνα με την κανονιστική διαδικασία με έλεγχο του άρθρου 19, παράγραφος 3, της παρούσας οδηγίας.»

         Άρθρο 2
   1.   Τα κράτη μέλη που διαθέτουν εσωτερικές πλωτές οδούς, κατά το άρθρο 1, παράγραφος 1 της οδηγίας 2006/87/ΕΚ, θέτουν σε εφαρμογή τις νομοθετικές, κανονιστικές και διοικητικές διατάξεις που είναι αναγκαίες προκειμένου να συμμορφωθούν προς την παρούσα οδηγία αρχής γενομένης από την 30ή Δεκεμβρίου 2008. Ενημερώνουν αμελλητί την Επιτροπή σχετικά.
   Οι διατάξεις που θεσπίζουν τα κράτη μέλη για τον σκοπό αυτό περιλαμβάνουν παραπομπή στην παρούσα οδηγία ή συνοδεύονται από σχετική παραπομπή κατά την επίσημη δημοσίευσή τους. Ο τρόπος παραπομπής καθορίζεται από τα κράτη μέλη.
   2.   Τα κράτη μέλη κοινοποιούν στην Επιτροπή το κείμενο των βασικών διατάξεων εσωτερικού δικαίου που θεσπίζουν τον τομέα που διέπεται από την παρούσα οδηγία. Η Επιτροπή ενημερώνει σχετικά τα άλλα κράτη μέλη.
   Άρθρο 3
   Η παρούσα οδηγία αρχίζει να ισχύει την ημέρα δημοσίευσής της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη που διαθέτουν εσωτερικές πλωτές οδούς κατά το άρθρο 1, παράγραφος 1, της οδηγίας 2006/87/ΕΚ.

      Βρυξέλλες, 18 Δεκεμβρίου 2006.

            Για το Ευρωπαϊκό Κοινοβούλιο

            Ο Πρόεδρος

         Josep BORRELL FONTELLES

            Για το Συμβούλιο

            Ο Πρόεδρος

         J.-E. ENESTAM

      (1)  Γνώμη του Ευρωπαϊκού Κοινοβουλίου της 30ής Νοεμβρίου 2006 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 18ης Δεκεμβρίου 2006.

      (2)  Βλέπε σελίδα 1της παρούσης Επίσημης Εφημερίδας.

      (3)  ΕΕ L 184, 17.7.1999, σ. 23. Οδηγία όπως τροποποιήθηκε με την απόφαση 2006/512/ΕΚ (ΕΕ L 200, 22.7.2006, σ. 11).